Alkoholetan alde handiak: 0,03 gradutik ia-ia gradu osoraino | Revista - Part 3\n: Alkoholetan alde handiak: 0,03 gradutik ia-ia gradu osoraino\n[1. or] Alkoholetan alde handiak: 0,03 gradutik ia-ia gradu osoraino\nAlkohol gabeko zortzi garagardoak, banan-banan\nDeitura: "Alkohol gabeko garagardoa", %0,0 alkohol\n1,08 euro litroko, denetan merkeena\nAlkohol gradua: bolumenaren %0,04, apal-apala. Kalitatea eta prezioaren arteko erlazio egokiena. Etiketa akastuna: ontzian ez du adierazten ez enpresa fabrikatzailea, ez osagaien zerrenda ere. Aditiborik ez darabilela dio etiketak. Dastaketan hoberena, 6,1 puntuz: kolorea eta zaporea nabarmendu ziren.\nDeitura: "Alkohol gabeko garagardoa"\n1,13 euro litroko\nAlkohol gradua: bolumenaren %0,85. Aukera polita, hau ere. Dastaketan, bigarren hoberena, 5,9 puntuz: kolorea eta zapore suabea nabarmendu ziren.\nAlkohol gradua: bolumenaren %0,95: altuena, araua betetzen dutenen artean. Dastaketan, 5,8 puntu: usaina eta zapore suabea nabarmendu ziren.\n1,16 euro litroko\nAlkohol gradua: bolumenaren %1,1.\nGehienez ere bolumenaren %1 onartzen duenez, alkohol gabeko garagardoei buruzko araua urratzen du. Etiketari buruzko araua urratzen du: bilgarrian ez du adierazten ez lotea, ez kontsumitzeko data egokiena. Aditiborik ez darabilela dio etiketak. Dastaketan, 5,8 puntu: usain politekoa izaki, zaporea ez da "nahi bezain bizia".\nAlkohol gradua: bolumenaren %0,05, apal-apala.\nDastaketan 5,6 puntu: kolorea gustatu zen.\n1,17 euro litroko\nAlkohol gradua: bolumenaren %0,85, handienetako bat.\nEtiketari buruzko araua urratzen du: bilgarrian ez du adierazten ez loterik, ez iraungitze datarik, ez osagaien zerrendarik.. Dastaketan, 5,6 puntu: "nahi bezain bizia" ez den zaporea, kalterako.\nDeitura: "Alkohol gabeko garagardo" %0,0 alkohol\nAlkohol gradua: bolumenaren %0,03, azterturiko laginetan, apalena.\nEtiketari buruzko araua urratzen du: bilgarrian ez du adierazten ez lotea, ez kontsumitzeko data egokiena. Aditiborik ez darabilela dio etiketak. Dastaketan, bigarren txarrena, 4,9 puntu: kolore politekoa izaki, "garagardoz bestelako zapore mikatzekoa" izatea du kalterako.\n1,19 euro litroko, denetan garestiena.\nAlkohol gradua: bolumenaren %0,35.\nEtiketari buruzko araua urratzen du: bilgarrian ez du adierazten ez lotea, ez kontsumitzeko data egokiena. Proteina gehien (%0,38) duten bietako bat. Aditiborik ez darabilela dio etiketak. Dastaketan, txarrena, 4,6 puntu: kolore "iluna", "zapore mikatz eta bizikoa" kritikatu zaizkio.


Udazkeneko hotza? Berotu barazki-krema hauekin! | Consumer\nUdazkeneko hotza? Berotu barazki-krema hauekin!\nBeroak, zaporetsuak, koloretsuak eta erosoak: horrelakoak dira barazki-kremak, udazkeneko eta neguko egun hotzetan gozatzeko oso plater osasungarria\nBarazki-kremak hotzetan nahiz beroan har dezakezun betiko plater lagundua dira. Baina orain, tenperaturen beherakada nabaritzen dugunean, askoz gehiago gozatzen dugu ondo berotutako ontzi batean. Errezeta hauen abantaila, egiteko oso errazak izateaz gain, edozein txerta berri onartzea da, haziak, fruitu lehorrak, haragia… Eta ez hori bakarrik. Lehen plater elikagarri eta gozo-gozoa nahi dugunean ere, aukera hori da irabazlea. Krema horiek ere oso modu ona dira haurrek barazkiak jateko, beste plater batean probatu ere egin gabe.\nArtikulu honetan hiru errezeta gozo erakutsiko ditugu barazki ultraizoztuak erabiliz. Horiei esker, denbora aurrezten da sukaldean, eta osagaiak beti etxean izaten dira, bilketa-egutegiari begira egon gabe.\nAzalore- eta azenario-krema jengibrearekin\nOsagaiak: 500 g azalore ultraizoztu, 250 g azenario ultraizoztu, baratxuri bat, 100 g tipula ultraizoztu, jengibre hautsezko koilarakadatxo bat, komino hautsezko koilarakadatxo bat, litro bat ur, gatz, piperbeltz zuri eta oliba-olio birjina.\nPrestaketa. Lehenik eta behin, eltze bat hartu behar dugu olio, gatz eta piperbeltz pixka batekin, eta bertan tipula, baratxuri xehatua eta azenarioak sueztitu, azalorearen ondoan. Gorritu ondoren, bota ura, jengibrea eta kuminoa, eta utzi 20 edo 25 minutuz egosten. Birrindu, iragazi eta krema berriro sutan jarri pare bat minutuz, homogeneiza dadin. Kito!\nKalabaza- eta gaztaina-krema\nOsagaiak: 500 g kalabaza ultraizoztu, 40 g gazta parmesano, 250 g gaztaina, 50 g gurin gatzik gabe eta litro erdi barazki edo oilasko salda.\nPrestaketa. Jarri eltze bat salda eta gaztainekin, eta utzi 90 minutuz poliki-poliki egosten. Ondoren, zartagin bat berotu, gurina urtu eta kalabaza ultraizoztua bota gatz pixka batekin eta piperbeltz beltzarekin. Jarri tapa kalabazak “jo” dezan, eta mugitu noizean behin, ilundu ez dadin. Garden jartzen hasten garenean, bota salda estali arte, irakin egiten dugu eta su motelean gelditzen gara 20 minutuz. Ondoren, parmesanoa zatitu eta 10 minutuz egosten utzi. Hoztutakoan, dena irabiagailutik pasatu, eta, ondoren, txinatar koladore batetik. Gatza probatu eta doitu. Bukaeran, sesamo-hazi batzuk, kalabaza-pipitak, baiak… gehitu diezazkiokegu.\nPiper- eta kalabaza-krema intxaur muskatuarekin eta esne-gain garratzarekin\nOsagaiak: 500 g piper gorri ultraizoztu, 400 g kalabaza ultraizoztu, 120 g tipula ultraizoztu, baratxuri-ale bat, bi koilarakada gurin, 600 ml barazki-salda, 100 g esne-gain agria, gatza, koilarakadatxo bat piperrauts gozo eta koilarakadatxo bat limoi-zuku.\nPrestaketa. Berotu gurina eltze batean, eta gehitu piperra, kalabaza, tipula eta baratxuria. Kalabaza kristalizatzen hasten dela ikusten dugunean, saldaz estali eta irakin egiten dugu. Egosi 20 minutu inguru. Ondoren, irabiagailura bota, minda moduko bat sortzeko, eta esne gaina bota. Dena iragazki txinatar batetik pasatu, eta berriro irakiten jarri purea, krema-testura har dezan. Gatza, piperbeltza, piperrautsa eta limoi-zukua bota, eta zerbitzatu.


Kazetarien kezkak entzunda, ikasi egiten da berripaperak irakurtzen. Hori gertatu zitzaidan orain hurrengoan, egunkari honetako zutabegile eta Urola-Kostako Hitza-ren zuzendari den Gari Berasaluzeren zerrenda leitu nuenean. Kontatzen zuen Berasaluzek, egunero paperera bihurtu beharreko iritzizko albiste horien artean, birekin izan dituztela azkenaldian nolabaiteko arazoak erredakzioan. Samurretik ezer ez biak.\nAurrenekoan erasotzailearen beraren etxean alokairuan bizi zen emaztearen kasua azaltzen zigun, nola salaketa jarri eta gizona epailearen aurrera eramanda, honek libre utzi zuen, nahiz eta aurrekaririk bazuen. Labanaz eraso zion, antza, emazte zenari. Bigarrena Zarauzko bi mutilen kasua da. Iruñean Espainiako Poliziak atxilotu, iraindu eta jipoitu ostean, ubelduren argazki eta guzti kaleratu zuten albistea. Dio Berasaluzek bietan, erakundeen isiltasuna baino ez zutela ezagutu, eta oztopoak ere, izan zituztela bidean. «Horrelakoetan kazetaria —gogorarazten du—, beste inork esan ez duena edo norbaitek ezkutatu duena erakustera behartuta dago, albiste garrantzitsua delako».\nGutxi-asko, sinatzeko moduko hitzak, uste dut. Bi kasuotan, ordea, mekanismo gordea jarri zen martxan: «Itzal ezezagun batekiko beldurra eta erosotasun eza nabarmena zen, eta albisteak jorratu zituzten kazetariek ez zuten sinatu izan nahi» —biluzten da Berasaluze. Horregatik erabaki omen zen «Erredakzioa» jartzea kazetariaren izenaren tokian. Eta eransten du: «Isiltasunarekin, horrelako eskubide urraketa larriak gerta daitezen bidea egiten dute, kazetarioi gertatutakoaren berri ematerakoan bakarrik sentiaraziz eta ausartak izatera behartuz».\nAdostasunetik edo desadostasunetik harago, ikusi egiten da Berasaluzeren kezka, eta ulertu, are gehiago herri prentsaz ari bagara: oro gertuegi, oro ezagun, oro itzal. Eta ez da inorentzat ona kazetaria mututu dadin. Izan ere, kazetari onen besteko beharra dago kazetari manumituena. Eta ez naiz, egunotan haren ustezko hiltzailea atxilotu dutela-eta, kazeta azalera atera den Rodolfo Walsh bat, biktima bat eskatzen ari. Egokiena ez, baina aterpe da, honelakoetan, «Erredakzioa».\nEta Berasaluzeren gogoeta bere egin arren, irakurleak badu beste kezkarik sinadura horren inguruan. Eta susmoa du, ez dela beldurra, ez dela izua, ez duela kazetariaren itzalekin zerikusirik.\nUrrutira gabe, eta kanpoan ontzurre ederrik badagoen arren, etxeko adibideak bildu ditu, esperantza handirik gabe. Txatalei gainbegiratu bat eman, eta denetik duela ohartu da. Badu, esaterako, ortografiarekin zerikusirik duen albistea, txikikeria bat, azaroaren 24koa. Noticias de Gipuzkoa-ren aurkezpenaren berri ematean, Donostiako Tabako Fabrikan izaniko ekitaldira agertu zirenen zerrenda: «...Odon Elorza Donostiako alkatea, Juan Celaya Zeroa Multimediako Administrazio Kontseiluko lehendakaria...». Berriro begiratu du: «Celaya». Bere artean, Juan Zelaia ezaguna da bada... hor dago Zelaia saria urtero ere, liburu bihurtzen diren ikerlanak. Eta Estilo liburua, euskal abizenak kanpotik datozen bezala ez ateratzeko. Sinadurari erreparatu eta... «Erredakzioa».\nBadira gehiago, titulu okerrak baino, ausaz irakurlearen moztasunarekin zerikusia dutenak. Hona bi, zerbait jakiteko birritan irakurri behar izan dituenak: «Aberats bakoitzeko bi kikara kafe behar dira pobreenei laguntzeko» (abenduaren 2an), edo hau: «Alemaniarantz Espainiak hartu duen bidea segi nahi dute azken aukera dutenek» (azaroaren 16an). Biak zutabe bakarreko tituluak izatea, ez du, ez duenez, gehiegi laguntzen. Nork idatzi dituen? Biak berak, «Erredakzioa» delakoak.\nBadira bestelakoak ere, irakurleak, hizkuntza baten gainean duen jabetzak urteetan emandako «zerako zera horrek» ematen dion abisua karrakateko nabarmenaren aurrean. Azaroaren 15ean, hau zen titulua Langraizko kartzelan zuzendaria aldatu zutela-eta: «Basaurin hezitzaile lanetan ibilitako bat da Langraizko zuzendari berria». Gramatika aldetik ez du tatxarik, baina ezin esan titulu egokia denik. Eta ez informaziorik ematen ez duelako, baizik eta «ibilitako bat» hori gatz larriegia delako salda honetarako. Zuzendari berriaren izena jartzea, gaizki? Ez bada jarri nahi, eta handia da hau esatea, «inor ez delako», zer moduz horixe jarriko balitz hain zuzen, izendatu dutela zuzendari berria? Eman dezagun beste edozein kasu, futbol entrenatzaile ezezagun bat datorrela, konparazio batera, Alavesera. Egin aproba: «Sabadell taldean entrenatzaile izandako bat fitxatu du Alavesek»? Errespeturik bai «izandako bat» horri? Baina gauza jakina da guztiok ez ditugula hizkuntzaren tolesturak berdin bizi. Ez behintzat honako irakurle honek eta artikulua sinatzen zuen «Erredakzioa»-k.\nZaku handia da, ordea, «Erredakzioa» hori, estilo eta gai franko darabiltzan kazetaria inondik ere. Ekaitz eta haize bolada latzak Euskal Herrian urriaren hondarrean. Egunkari hau irakurtzen: «Aspaldi ez bezalako astinaldiak eragiten ari da haizea Euskal Herrian. Atzo, ondorioz, arazo ugari sortu ziren. Errepide askotan, enborrak, adarrak eta orotariko zakarrak pilatu ziren, eta auto gidari askok nekeak izan zituzten aurrera egiteko. Kasu askotan laguntza eskatu behar izan zuten. Etxe askotatik, halaber, teila eta antzekoak erori ziren, eta arazo ugari sortu ziren». Eta irakurleak: zer gertatu den, tira... baina non? Estiloari gehiegi begiratu gabe ere, zenbat «asko» eta «ugari» darabiltza Erredakzioa izeneko kazetariak hain tarte laburrean?\nSegi dezagun, baina: «Errepideetan arazorik nabarmenenak Gipuzkoan sortu ziren, eta batez ere errepide nagusitik kanpo. Sare nagusian ere jazo ziren, hala ere, arazo batzuk. Andoainen, esate baterako, N-1 errepidea norabide batean itxi egin behar izan zuten. Hendaiarako (Lapurdi) bidean ere arazoak izan zituzten tarte batean. Suhiltzaile, udaltzain eta ertzainek egun beteko lana izan zuten sortu ziren arazoei aurre egin, eta balizko arazoak saihesteko».\nIkusi egiten dut, kazetaria batere axolarik ez dion gaiaz idazten, hemendik eta handik jasotako teletipoak presaka batean itzuli, moldatu eta josi nahian. Ikusi egiten dut, lana burututa, egindakoa osorik irakurtzen. Nola sinatuko dut neure izenez zerrikeria hau?\nIrakurleak hemen batu dituen txatalak ez dira beharbada egokienak, izan zitekeen ankerrago edo gozoago, baina nago gauzak egiteko era baten erakusgarri behintzat badirela. Eta kazetariak badaki. Nola sinatu norberaren izenez presaka eta kariñorik gabe egindako lana? Nola eman izenaren bermea kanpoan sortutako albisteari?\nArrazoi du Berasaluzek: beldurraren aterpe da «Erredakzioa» sinadura hori. Baina, usteak ematen dit, eta barkatu, ez soilik kanpoko itzalena, baizik eta beste larriago batzuena. Norberaren hezur-mamiak, burruntziak bezala, alderik alde —lana, izena, duintasuna— zulatzen dituen itzal zantarra.


Gasteiz eta Polonia ez daude horren urrun | Bizigiro | Berria\nDorota Krajewska eta Adam Zawiszewski, EHUko Letren Fakultatearen aurrean. JUANAN RUIZ / FOKU Tamaina handiagoan ikusi\n2018ko maiatzak 31 - Gasteiz\nEuskal Herriko Unibertsitatea munduari zabalik dago. Hango eta hemengo ikasleak prestatzen ditu, eta Euskal Herriko zein atzerriko irakasleak daude. Gasteizko campusean, esaterako, hiru irakasle poloniar daude. Horietako bik, gainera, euskararekin egiten dute lan. Dorota Krajewska eta Adam Zawiszewski dira, eta Irakasle Eskolan eta Letren Fakultatean dira irakasle: horrez gain, Monumenta Linguae Vasconum eta Gogo Elebiduna ikerketa taldeetan jarduten dute.\nIkertzaileen lana aitortzea nahiko lukete. «Herrialde batek ikerketari esker egiten du aurrera. Lan asko egin behar da, eta bizitzako gastuak hor daude», gaineratu du Zawiszewskik. Psikohizkuntza aztertzen du berak; hau da, garunak hizkuntza nola prozesatzen duen. Horretarako, nagusiki, esperimentuak egiten dituzte, eta frogetatik lortutako emaitzekin ondorioak atera. Krajewskak, bestalde, hizkuntzalaritza historikoa jorratzen du. «Ikertzaile guztion nahia da gure ikerketak argitaratzea, baina denbora eskatzen du, eta ez da lan erraza», gaitzetsi du Zawiszewskik. Krajewskak, esaterako, mendeko perpausek izan duten bilakaera aztertu du. Apirilean argitaratu zuen txostena.


Ohar nekrologikoak idaztea iruditu zait beti genero periodistikoen artean zailena eta horregatik, beste erremediorik geratu ez denean bakarrik praktikatzen saiatu izan naiz, ahal izan dudan guztietan artikulua sinatu gabe utziz (edo sinadura faltsuaren atzean nire burua koldarkeriaz ezkutatuz). Baina, apiril giroak kutsatuta-edo, pentsatu dut badela garaia hil-oharrak idazten ikasteko ere. Zer arraio, bere garaian ikasi genuen espinakak jaten ere eta, ez al gara ba fundamentuzko nekrologika...\nEspainia herrialde demokratikoa da eta, ikuspuntu beretik begiratuta, Justin Bieber musika garaikidearen historiako konpositore eta interprete handiena. Herenegun Goreneko epaileek ebatzitakoa etzira bitartean Konstituzionalekoek atzera botatzen ez badute, berriz ere sufragio unibertsalik gabeko hauteskundeak izango ditugu. Demokraziaren festa horrek soinu banda egokia behar duela uste dut (Bieberrenaz gain, noski) eta proposatzea libre denez, nire Top 5a daukazue irakur-entzungai...


Ezkurdia-Zabaleta edo Urrutikoetxea-Martija, nor sailkatuko da Codere Masterseko finalerako? - Sakana - Guaixe.eus\nEzkurdia-Zabaleta edo Urrutikoetxea-Martija, nor sailkatuko da Codere Masterseko finalerako?\nGuaixe 2018-09-27 09:25\nGaur jokatuko dute Codere Masterseko bigarren finalerdia, 19:45ean Labriten hasiko den jaialdian. Elezkano II.a eta Rezusta dira Masterseko lehen finalistak, atzo Olaizola II.a eta Imaz 7 tantotan utzi eta gero\nAtzo Codere Masterseko lehen finalerdia jokatu zen Labriten. Olaizola II.ak Imazekin osatu zuen bikoa, Elezkano II.aren eta Rezustaren kontra aritzeko. Elezkano II.ak eta Rezustak sekulako bikoa osatu zuten eta Olaizola II.aren eta Imazen gainetik pasatu ziren. Segurtasunez jokatu zuten, akatsak apenas egin gabe; atzeko koadroetan Rezustak agindu zuen eta aurrean ia guztia atera zitzaion ongi Elezkanori. Aldiz, atzokoa ez zen Aimar Olaizolaren eta Imazen eguna izan. Azkenean, Olaizola II.ari eta Imazi 7 eta 22 irabazi ondoren, Codere Masterseko finala jokatzeko sailkatu ziren Elezkano II.a eta Rezusta. Finala Iruñean jokatuko da, hain zuzen ere Arena Navarra aretoko frontoia mustuko du.\nBeste finalerdia gaur jokatuko da, 19:45etik aurrera, Labriteko jaialdiko partida nagusian. Jokoan ariko diren 4 pilotarietatik 3 sakandarrak izango dira. Ezkurdia eta Zabaleta Urrutikoetxearen eta Martijaren kontra ariko dira, larunbateko final handiko txartelaren bila. Irabazten duenak irabazten duela finalean sakandarren bat egongo dela ziurtatuta dago.


Euskararen egoera eta geroa Ipar Euskal Herrian (2/2) | Enbata\nAccueil / Articles / Comprendre / Focus / Euskararen egoera eta geroa Ipar Euskal Herrian (2/2)\n« Une autre politique de transport est possible\nEuskararen egoera eta geroa Ipar Euskal Herrian (2/2)\nPar Tribune Libre | Publié : 23/04/2018\n2016an, 10 urte arte eskolatuak ziren haurren %39a elebidunean edo murgiltze ereduan zen, hots 10 000ko bat ikasle.\nArtikulu honen lehen zatian laburzki erakutsi da zertan den euskararen egoera Ipar Euskal Herrian, bereziki botere publikoek egiten dutena eta egiten ez dutena azalduz. Bigarren zati honetan ikusiko dugu nola Euskal Hirigune Elkargo berriaren (Euskal Elkargoa) sartzea joko horretan, parada baliagarria izan daitekeen urrats garrantzitsu bat egiteko euskararen berpizteko bidean.\nEuskararen biziarazteko eta gehiago ere indartzeko Ipar Euskal Herriko gizartean, hizkuntza horren bizindarraren testuingurua aztertzeko litzateke, sakonki.\nLerroalde honetan, azken hamar urte hauetan eginik izan ziren proposamen batzuk aipatuko ditugu.\nHaien gauzatzeak arnas azkarra emanen liokete hemengo euskarari.\n2007ko Paueko prefetaren gutuna\nPirinio Atlantikoetako prefetak, Euskararen Erakunde Publikoaren lehendakariarekin batera, 2007ko maiatzaren 11n izenpetu zuen gutuna proposamen baikorretan ezarriko nuke. Aipatzen dut: “Bizitza publikoan euskararen erabilpenari doakion arau eta legezko esparruari dagokionez, argitu nahi dugu euskara erabil daitekeela frantsesaren parean, dokumentu, zigilu eta komunikazio euskarri ofizial ezberdinetan, balio juridikoa frantsesezko bertsioek bakarrik dutelarik”.\nHots, administrazioetan, baina bai ere mundu pribatuan, ekoizten diren dokumentu eta euskarri denak euskaraz ager daitezke, baldintza horren pean, frantsesa hor izatea ere dokumentua ofiziala denean. Ene ustez, ohar horrek posibilitate anitz idekitzen ditu… nahiera hor baldin bada.\nZergatik, orain arte, euskara bakan agertzen da herriko etxeetako dokumentuetan, baina bai ere Ipar Euskal Herriko beste kolektibitate publikoenetan eta administrazioenetan?\nOrain, 12 bateko euskara-teknikari sare bat badugu lurralde poloetan eta hiri nagusietan (Angelun salbu), itzultzaile profesional batzuk ere. Ebaluazioa eta gaitasunak baditugu. Zoin da orduan estakurua ez aitzinatzeko? Dirua? Ez da hori. Lehentasun arazoa da. Euskara botere publikoen lehentasunetan ote da? Hitzetan bai, ekintzetan ez dut uste.\n2014ko Garapen Kontseiluko Euskara lanbatzordearen txostena\nDuela guti, 2014-2020 Plan Kontratua prestatzeko, Garapen Kontseiluko Euskara lan-batzordeak txosten zinez interesgarria egin zuen. Euskararen egoera larria gainditzeko bi proposamen egiten zituen: irakaspenaren eskaintza orokortura joatea eta bizi sozialean, euskara “normalizatzeko”, Ipar Euskal Herria esperimentazio lurralde gisa hartzea. NOTRe legea errespetatuz,\nGarapen Kontseilua Euskal Elkargo berriaren “Ekonomia eta Gizarte Kontseilu” mota bat baliatuko da eta parada izanen du bere proposamen horiek indarrean emaiteko. Ildo honetan ohar gaitezen ikastoletarik kanpo, murgiltze eredua garatzen ari dela amaeskola pribatu (18 eskola) eta publikoetan (15), lehen bi edo hiru urteak osoki euskaraz proposatuz. Hor ere, duela urte guti zerbait asmaezina zena badugu.\n2016ko Euskaltzaindiaren eta Euskal Konfederazioaren aldarrikapena\n2016ko azaroaren 19an, Euskaltzaindiak antolatzen zuen XXI. Jagon jardunaldian Baionan, Euskaltzaindiak eta Euskal Konfederazioak aldarrikapen bat egin zuten. Hiru puntu azaltzen zituzten: Euskal Hirigune Elkargoaren estatutuetan euskararen hizkuntza-eskumena hartzea (eginik da), baliabide aski paratzea eta hizkuntza politikarako aurrekontu propioa bideratzea (hori ere eginik da) eta, hirugarrena, Korsikan, Bretainian eta Ipar Katalunian egin bezala, Ipar Euskal Herrian ere euskarari nolabaiteko izaera ofiziala aitortzea. Azken puntu hau ere laster gauzatuko da.\nEuskararen Erakunde Publikoa eta Euskal Elkargoa: asmatzeko partaidetza\nEEP versus Euskal Elkargoa? EEP edota Euskal Elkargoa? Azkenean, Euskararen Erakunde Publikoa eta Euskal Elkargoa ez ditugu konparatzen ahal. Egitura publiko ezberdinak dira, beren legezko estatutua ez da berdina. Euskal Elkargoa bere deliberoen hartzean autonomoa da, EEP ez.\nOrain, 12 bateko euskara-teknikari sare bat badugu\nlurralde poloetan eta hiri nagusietan (Angelun salbu),\nitzultzaile profesional batzuk ere.\nEbaluazioa eta gaitasunak baditugu.\nZoin da orduan estakurua ez aitzinatzeko?\n2006tik geroz, Euskararen Erakunde Publikoak (EEP) eramaiten duen politikak aitzinamendu batzuk ekarri ditu, euskararen eta euskarazko irakaskuntzan bereziki. Baina bere metodologiak bere mugak erakusten ditu.\nIduritzen zait, adibidez, EEPren Aholku batzordea grabazio-ganbera (chambre d’enregistrement) delako bat bilakatu dela, urtean bi aldiz biltzen dena. Hastapenean, EEP eta euskalgintzaren arteko trukatzeko gunea zen. Orduan ikusmoldeek, elkarrekiko gogoetek EEPren politika hazten zuten. 2016ko agorrilean, Frantses estatuko zerbitzuek egin zuten EEPri buruzko txostenean ahulezia hori azpimarratu zuten: ikus 1.5.\nEuskararen Erakunde Publikoa, Interes Publikoko Elkargo (IPE) bat da, eskubide publikoko pertsona juridikoa. Deliberatzeko mementoan, berresten dena Frantses estatuaren, Akitania Berriaren, Pirinio Atlantikoen eta sartu berri den Euskal Elkargoaren arteko traktazio eta konpromiso konplikatuen fruitua da.\nBeste partaidea, Eusko Jaurlaritza, ahantzi gabe.\nEEPn, Frantses estatuak hiru adar ditu. Alde batetik, Hezkuntza nazionala Bordeleko Akademiako errektorearen bidez, Kultur saileko eskualdeko zuzendaria (DRAC) Kultura ministeritzaren izenean bestetik eta, last but not least, Barneko ministeritza prefetaren presentziaren bidez.\nHots, erreza da ulertzea deliberoen hartzeko moldeak ez direla hain sinpleak. Halere, ikusmoldeak aldatu dira, norabide onean.\nOroitaraz dezadan, 2000 urteetako hastapenean, Eusko Jaurlaritzak Iparraldeko euskal elkarteei emaiten zizkien diru laguntzez, beste prefeta batek diru bidezko kolonizazioa salatzen zuela (c’est de la colonisation par l’argent)…\nEuskal Hirigune Elkargoa, legeak onartzen duen lurralde kolektibitate berri bat da (Code général des Collectivités territoriales, Loi Notre, etab.). Bere autonomia eta ahalmen propioak baditu (principe de libre administration, Frantses konstituzioaren 72. artikulua). Euskal Elkargoari legearen arabera loturik zaion Garapen Kontseiluak aholku batzordeko papera bere gain hartu beharko luke, ikerketa bereziak, proposamenak, ebaluazioak, etab. eginez.\nEta, bistan da, gure aztergaian, euskararen aldeko politikan, proposamenindar garrantzitsua bilaka daiteke.\nAnartean, Euskal Elkargoak urrats zenbait egin ditu: 2017ko otsailaren 4an euskararen aldeko eskumena hartu du, herrietako eta herri elkargo ohietako eskumenak aztertu ditu, jurista batek ikerketa berezi bat eraman du, Frantziako legeriaren barne, euskararen eta okzitaniera gaskoiaren balizko ezagupen instituzional baten aztertzeko, halaber lurralde esperimentazioarekin.\nHots, fruituak ez badira oraino hor, lehen haziak lurrean daude…


Speed Followers Apk deskargatu Android-erako [Insta Tool] - Luso Gamer\nSpeed Followers Apk deskargatu Android-erako [Insta Tool]\nUrtarrilaren 5, 2022 by John Smith\nInstagram sareko sare sozialen plataformarik onenatzat hartu zen. Argitaletxeko edukiari kreditu eta balio osoa ematen zaion. Hala ere, hasiberriak diren eta eragile bilakatzen saiatzen direnak oraindik arazoak izaten dituztelako. Speed Followers deskargatu eta instalatu behar da.\nHemen aurkezten ari garen tresna bereziki egituratuta dago Insta erabiltzaileei arreta jarriz. Tresna sinestezin hau egituratzearen helburua lineako plataforma seguru bat eskaintzea da. Horrek Android erabiltzaileei zerbitzu profesional mugagabeak sortzeko aukera ematen die.\nPro zerbitzu horiek Doako Atseginak, Jarraitzaileak eta Iruzkinak daude. Prozesua errendatzeko ez da aparteko trebetasun edo ezagutzarik behar. Hala ere, hemen azpian funtsezko urrats guztiak aipatuko ditugu prozesua barne. Jarraibideak irakurtzeak eta jarraitzeak tresna erabiltzen lagunduko du.\nZer da Speed Followers Apk\nSpeed Followers Android garatzaile ezezagun batek garatutako hirugarrenen lineako Android tresna bat da. Garatzailearen izena ezagutzen dugu. Hala ere, izena legezko baimenik gabe nabarmentzea etikotzat hartuko da.\nAdituek Instagram estreinatu zutenean. Komunikazioa eta interakzio soziala bideratuz plataforma garatu zuten. Hala ere, adituek ikusle kopuru handia sumatu zuten kalitatezko edukiaren gainean.\nErabiltzailearen interesa eta erosotasuna bideratuz, garatzaileek ezaugarri profesional desberdinak ezartzen dituzte barruan. Irabazteko modu legala Jarraitzaile doakoak, Atsegin dut eta Iruzkinak eduki berezia partekatzea da. Egia esan, jende askok arrakasta ona izaten du arreta ona lortzeko.\nBaina hasiberrien marjina handi batek arazoak izaten jarraitzen du Jarraitzaileak eta Atseginak sortzeko. Erabiltzaile batek zenbat eta jarraitzaile eta gustuko gehiago lortu bere irabazietan. Zenbat eta gehiago gai izango ditu haien edukiei buruzko ikuspegiak zailtasunik gabe.\nizena Abiadura Jarraitzaileak\nTamaina 2.6 MB\nPaketearen izena com.socialmediafaraz.speed\nBaliabide hauek sortzeko modurik onena eta legala eduki legal eta bereziak argitaratzea da. Jarraibide eta urrats guztiak jarraitu ondoren. Hala ere, ezin duzu emaitza positiborik eduki eta beste aukera bat benetako dirua inbertitzea da.\nEgia esan, inbertsioaren kostuak milaka dolar gainditzen ditu. Hori garestia eta ezinezkoa da erabiltzaile arruntentzat. Horrela, merkealdia eta kostu garestiak bideratuz, garatzaileek azkenean irtenbide perfektu batekin itzuli dira.\nOrain Android telefonoaren barruan tresna sinple bat integratzeak aukera emango die erabiltzaileei. Doako baliabide profesionalak sortzeko eta gozatzeko, inolako harpidetza edo erregistrorik gabe. Aplikazioaren azken bertsioa deskargatu besterik ez dute egin behar.\nGure webgunetik klik bakarreko aukerarekin sar daiteke. Gogoratu baliabideak sortzeko prozesua erraza dela. Hasi saioa aplikazioan benetako saioa hasteko kredentzialak emanez. Arbel nagusira sartzeko gai zarenean.\nOrain txertatu kontuaren esteka eta sortu doako Atseginak eta Iruzkinak. Horrez gain, Urrezko txanponek doako gustuko edo eskura daitezkeen beste kontu batzuk jarraituz eska ditzakete eta irabaz daitezke. Aplikazioaren ezaugarri profesionalak bezalakoak bazara, instalatu Speed Followers Download.\nTresna doakoa da deskargatzeko.\nTresna instalatzeak hainbat zerbitzu eskaintzen ditu.\nHorien artean, Atsegin dut eta Jarraitzaileak daude.\nIruzkin automatikoak ere sor daitezke.\nErabiltzaileak aginte-panel nagusira sar daitezke Insta saioak txertatuz.\nTresnaren interfazea erraza eta mugikorrentzako egokia da.\nBaliteke urrezko txanponek Atseginak eta Iruzkinak sortzea eska dezakete.\nNola deskargatu Speed Followers aplikazioa\nBertan webgune askok antzeko Apk fitxategiak doan eskaintzen dituztela diote. Baina, egia esan, webgune horiek fitxategi faltsuak eta hondatuak eskaintzen dituzte. Beraz, zer egin beharko lukete Android erabiltzaileek egoera horretan, lineako benetako plataformarik aurkitu ezin dutenean?\nLineako benetako plataforma bat aurkitzeko arazoak izaten ari bazara. Horren harira, Android erabiltzaileei gure webgunea bisitatzea gomendatzen diegu. Hemen gure webgunean Apk fitxategi autentikoak eta jatorrizkoak soilik partekatzen ditugu mugikorrentzako erabiltzaileentzat.\nHemen aurkezten ari garen tresna hirugarrenen iturriek soilik onartzen dute. Horrek esan nahi du inoiz ez garela tresnaren egile-eskubideak zuzenean jabetzen. Beraz, integratzeko eta aukera aprobetxatzeko prest dauden Android erabiltzaileak. Tresna instalatu eta erabili behar du bere ardurapean.\nInstagram-ekin erlazionatutako hainbat tresna dagoeneko argitaratuta daude hemen gure webgunean. Emandako tresnen premium ezaugarriak arakatzeko eta gozatzeko, jarraitu estekak. Horiek dira Bib Follower Apk Gramelle Apk.\nHorregatik gustatzen zaizu eduki berezia argitaratzea Instagramen. Baina ikusleen erantzun ona jaso ezinik, Atsegin dut eta Jarraitzaileen faltagatik. Insta-n milaka atsegin eta jarraitzaile sortzeko prest bazaude, instalatu Speed Followers Apk.\nKategoriak tresnak, Apps Tags Jarraitzaile doakoak, Abiadura Jarraitzaileak, Abiadura Jarraitzaileak Apk, Abiadura jarraitzaileak aplikazioa, Abiadura Jarraitzaileak Deskargatu Post nabigazioa\nSplikTV Apk deskargatu Android-erako [Filmak+Series]


Donostian lehen hitza EUSKARAZ : Euskara Plus\nDonostian lehen hitza EUSKARAZ\nZerbitzu sektorean euskara sustatzeko kanpainaren arrakasta nabaria da\nUrrutitik etorri zen Alika Donostiara bizitzera. Esfortzu handia egin zuen euskaraz ikasteko, horrek lana topatzea erraztuko ziolakoan, eta oraindik ere nabaria zaio bere jatorria lehen hitza esaten duen aldiro eta harro sentitzen da hortaz. Aspaldi jabetu zen ordea, etxetik jaitsi eta eguneroko enkarguak egiterako orduan, jende gehienak ez ziola euskaraz egiten. Eta amore eman zuen.\nDonostia hiriburu euskaldunena da baina, ezagutza eta erabileraren aldeko tartea oso nabaria da oraindik ere; 122.000 dira, -ia %70a- euskaraz hitz egiteko edo ulertzeko gai, baina, %16ak besterik ez du erabiltzen. Iaz Donostiako Udalak, “Udalean ere euskaraz” kanpaina abian jarri ondoren, hiriko merkataritza, ostalaritza eta zerbitzu sektorean euskara sustatzeko asmoz, “Merkataritzan eta ostalaritzan ere euskaraz” kanpaina martxan jarri zuen. Egitasmo honekin, bezeroei euskaraz hitz egiteko aukera ematen dieten establezimenduak identifikatzea eta hauek sustatzea dute helburu, ahozko harremanetan euskararen erabilera areagotzeaz gain.\nKanpainaren itsasgarria erakusleihoan\nKanpainarekin bat egiten duten establezimenduek “Hemen ere euskaraz”, “Dendan euskaraz” eta antzeko esaldiak dituen eranskailu koloretsu bat dute atean, bertara sartzen denari lehen hitza euskaraz egitera animatuz. Dagoeneko 620 establezimendutik gora dira ekimenean parte hartzen dutenak eta Donostiako Euskara zerbitzuaren web orriak jasotzen ditu denak, mapa interaktibo baten bitartez.\nMapa horretan ageri da Gros auzoan kokatuta dagoen Auspandegi Naturdenda. Bertako jabea den Iker Aranzegik hasieratik hartu zuen parte ekimenean, bere ustetan “hirian euskara bultzatzeko modu bat delako”.\nJende askok denda batean sartzerakoan lehen hitza gazteleraz egiten du, ohitura duelako edota askotan entzun dituelako “no sé euskera, háblame en castellano” bezalako esaldiak, dio Ikerrek. Itsasgarria dendako atean duenetik jende gehienak lehen hitza euskaraz egiten diola dio, nahiz eta gero batzuei kosta egiten zaien euskaraz jarraitzea. Bere ustetan bizimodua euskaraz egiten duenari, merkataritzan gazteleraz ibili behar izateak “moztu egiten dio”, ez delako bere esparru naturala; “Euskaraz egiten diozunean erosoago sentitzen da eta harremana estuagoa da” dio.\nBaikortasunez diosku Gros bezalako auzo handi batean posible dela euskaraz bizitzea eta bere lanean ere, ehuneko handi bat euskaraz egiten duela, bertako hornitzaileekin lan egiten baitu. Oraingoz dendan bera bakarrik dagoen arren, norbait kontratatu beharko balu, euskaraz dakien norbait izango litzakela argi du.\nEuskara sustatzeko egitasmo honetan parte hartzeko aukera dute, bezeroei arreta egiten dieten langileen erdiek gutxienez euskaraz egiten duten establezimenduek. www.merkatari.eus atarian eskaera egin behar da horretarako, galdetegi bat beteaz. Itsasgarria atean jarri eta euskaraz egin nahi duen bezeroari aukera hori bermatzeko konpromisoa hartu eta trukean establezimenduaren sustapena egingo da mapa interaktiboaren bitartez.\nKanpainan parte hartu duten saltoki guztiak mapa interaktiboan topa daitezke\nBere enpresan edo lokalean euskararen presentzia areagotu nahi duenarentzat ere badira hainbat zerbitzu eta laguntza euskara zerbitzutik, kanpoko errotuluak euskaraz jartzeko laguntzak, testuen itzulpen edo zuzenketa edota menuak eta errotuluak euskaratzeko baliabideak besteak beste.\nEgun, Alika pozik joaten da erosketak egitera, trago bat hartzera edo kiroldegira, “hemen ere euskaraz” atean duten establezimenduetan euskaraz egiteko aukera izango duela dakielako.\nDendan ere euskaraz


Arrasate | Ia 800 sinadura erdigunean gaztegune bat izateko - Noticias de Gipuzkoa\nArrasate | Ia 800 sinadura erdigunean gaztegune bat izateko\n–anabel dominguez 24.05.2021 | 00:38\nGaztetxoak eta gurasoak sinadurak BAZen entregatzen. Argazkia: A.D.\narrasate – Bizilagunen eta erabiltzaileen artean aspalditik zegoen bizikidetza arazoaren ondorioz, Arrasateko Pablo Uranga kalean dagoen gaztegunea otsailetik itxita dago. Udalak 12 eta 16 urte bitarteko gaztetxoei zuzendutako asteburuetako zerbitzu hau Musakolara lekualdatu zuen.\nHartutako erabakiak erreakzio uholdea ekarri zuen berehala, eta gaztegunearen erabiltzaileek sinadura bilketa bat abiatu zuten eskaera argi eta konkretu batekin: erdigunean gaztegune bat izatea. "Ez gaude ados gutxi batzuen jarreragatik zerbitzua ixtearekin, gehienok jarrera egokia eduki izan baitugu", azpimarratu dute gaztetxoek.\nAzken hilabete honetan bere aldarrikapena babesten duten ia 800 sinadura bildu dituzte. Joan den ostegunean BAZ-en aurkeztu zituzten Udalari "eskaera zuzena" egiteko. "Nerabeek erdigunean, berdin da non, gaztegune duin eta egokia edukitzea eskatzen dugu lehenbailehen, aisialdi hezitzaile egokia izateko adin oso garrantzitsua baita haiena", adierazi dute gaztetxoen gurasoek, hasieratik babestu baitute sinadurak biltzeko abian jarri duten ekimena.\nMusakolakokoa, urrun Musakolako gaztetxokoa "nahiko urrun" gera-tzen zaie eta nahiz eta hasieran bertara joaten hasi ziren "askok zerbi-tzua erabiltzeari utzi diote", nabarmendu dute gurasoek. Gainera, 12-16 urte artekoentzat alternatibak falta direla ere nabarmendu dute". Lekua ez da aproposena, txikia da eta beste auzo batzuetan bizi diren gaztee-tzat urrun dago", diote.\nUdal Gobernuak, bere aldetik, Txatxilipurdirekin –nerabeei zuzendutako zerbitzuak kudeatzen dituen elkartearekin– erdiguneko gaztegunearen kokalekua lantzen ari dela azaldu dute, "egokia izan dadin zerbitzuaren eta bizilagunen ikuspuntuetatik".\nGizarte-zerbitzu euskaldunak, ondoen baloratuak.\nHondarribiko tranpatze kanpainan 1.357 liztor beltz harrapatu dira aurten.\nNikolas Lekuona X. Argazki Lehiaketa Nazionala, ikusgai.


"Balearen begia" erakusketa zientifikoa — Euskampus Fundazioa\nArgazkigintza zientifikoaren erakusketa ikusmen-desgaitasuna duten edo ez duten publiko orokorrari eta adin guztietako publiko bati zuzenduta dago. Erakusketa ikastetxeei eskainiko zaie, eta bisita gidatuak egingo dituzte ikerketa taldeko kideek. Bizkaia Aretoan, Abandoibarra kalean, 2020ko Otsailaren 10tik-20ra.\nErakusketaren helburua estetikoa zein hezitzailea da. Argazki bakoitza azalpen dibulgatzaile batekin lagunduta joango da, eta horrek bisitariei aukera emango die, nahi duten mailara arte, begiaren ezagutzan, haien gaixotasunetan edo, besterik gabe, argazkien estetikarekin gozatzeko. Horrez gain, bisitaria ingurumena zaindu beharraz kontzientziatu nahi dute.\nBizkaia Aretoko Txillida aretoan 16 argazki zientifiko jarriko dituzte ikusgai, hainbat motatako mikroskopioekin eginak (fluoreszentziakoak, elektronikoak eta ekorketakoak). Argazkiak koloretakoak dira, aluminio gainean inprimatuak eta marko beltz baten barnean kokatuak. Koadroen neurriak 70x60 eta 60x60 cm-koak dira.\nInaugurazio hitzaldia, otsailaren 10ean arratsaldeko 18: 30etan izango da Bizkaia Aretoako Oteiza aretoan, Elena Vecino EHUko Zientzia eta Teknologia Fakultateko Biologia Zelularreko katedradunak emango du. .\nErakusketa erabat egokituta egongo da ikusmen-urritasuna duten pertsonentzat, eta, horretarako, 14 marrazki eta argazki egongo dira paretari lotutako atriletan jarrita; bertan, argazkiak itsatsiko dira, ehundura eta erliebe desberdinekin, braillez emandako azalpenekin eta argazki bakoitzerako QR kode batekin. Horrek argazki, eskema edo marrazki bakoitzaren deskribapena izateko aukera emango dio bisitariari. Horrez gain, ukitzeko maketak ere izango dira, bai balearena eta baita balearen begiarena ere.\nTamaina errealeko (18 x 3 metro) balearen marrazki handi bat izango da erakusketaren buru, eta horrek planetan bizi den ugaztunik handienaren handitasuna ikusteko aukera emango dio bisitariari. Gelan hondoan, baleek igorritako soinua izango da Mikel Arce doktorearen kolaborazioari esker.\nAretoaren erdian, balea lehorreratu zen hondartzan bildutako plastikoak erakutsiko dira, jendeak plastikoa itsasora ez botatzeko beharraz kontzientziatzeko asmoz.\nUPV/EHUko Campusan argitaratutako bideoa ikusi


Auzi politiko berri baten eraikuntza\nAuto judizialik ez badago ere, orain arte hiru operazio polizial egin dira, presoei egiten zaizkien harrerak aitzakiatzat hartuta. Sortuko sei militante dituzte jo-puntuan.\nAuzi politiko berria eraikitzen ari dira euskal preso politikoei egiten zaizkien harrerak edo ongietorriak aitzakiatzat hartuta. Eraikitzen ari diren sumario berri horren jo puntua dira Oihana San Vicente, Antton Lopez Ruiz, Haimar Altuna, Kai Saez de Egilaz, Oihana Garmendia eta Pipe San Epifanio Sortuko kideak. Eraso honi gehitu behar zaio astelehenean hasiko den 13/13 auziaren epaiketari. Azken batean, biek dute lotura politikoa, biek dutelako oinarrian jarduera politiko antzekoak, jarduera politiko zilegi eta legalak beti ere.\nAuzi berri honen atzean auto judizialik ez badago ere, orain arte hiru operazio polizial egin dira, presoei egiten zaizkien harrerak aitzakia hartuta. Bulkada Guardia Zibilaren eta Auzitegi Nazionaleko fiskaltzaren eskutik etorri da.\nBehar baino askoz ere beranduago izan arren, eta motelago, espetxe politikaren normalizazioaren bidean aurrera pausoak ematen ari diren honetan dator auzi politiko honen eraikuntza. Astelehenean hasiko den 13/13ko epaiketa ere testuinguru horretan kokatzen dugu. Estatu sakona, botere faktikoak eta bere estoldak haien esku dagoen guztia egiten ari dira eta egiten jarraituko dute herri honetan bakearen eta bizikidetza demokratikoaren bidean inolako urratsik egin ez dadin.\nJarduera politiko zilegien kriminalizazioa\nJarduera eta legalak kriminalizatu nahi dituzte auzi politiko honetan, astelehenean hasiko den epaiketan egin gura duten moduan. Preso politikoei eginiko harrerak, emandako asistentzia lana, azken batean preso politikoen eta haien senideen eskubideen defentsa kriminalizatzen ari dira.\nZergatik jartzen dute fokua preso politikoen harreretan behin eta berriz? Bi arrazoigatik: lehenik, preso politikoei hamarkadetan zehar eta baita oraindik ere salbuespeneko espetxe politika aplikatu zaie; bigarrenik, ezkutatu nahi dute estatuaren biolentziaren inpunitatea, estatuko biolentziaren arduradunen inpunitatea. Presoak preso egon dira, beren erantzukizunengatik “ordaindu” dute, baina zenbat ordaindu dute Estatuaren biolentziaren arduradunek, gerra zikinaren kriminalek edota torturatzaileek eta haien arduradun politikoek? Zero.\nOperazio politiko judizial berri honen erantzukizuna, Guardia Zibilak eta Polizia Nazionalak ez ezik, preso politikoen harrera horiek behin eta berriz kriminalizatzen dutenek ere badute. Presoen eskubideak, defentsa eta asistentzia kriminalizatzen dute. Exijitzen diegu ez ditzaten baldintzak eraiki atxiloketarik edota auzi politikorik gerta daitezen.\nEstatuaren biolentziak amaitu behar du\nETAren biolentzia aspaldi desagertu arren, Aieteko Konferentziatik hamar urtera Espainiako Estatuak jarraitzen du auzi politikoak eraikitzen, Guardia Zibila eta Polizia Nazionala euskal independentistak atxilotzera eta jazartzera bidaltzen. Noiz desagertu behar du Estatuaren biolentzia gure bizitzetatik? Bada garaia Estatuak bere biolentzia politikoa behin eta betiko erretira dezan. Bada garaia auzi politiko honi irtenbide politiko eta demokratiko bat eman diezaion.\nLarunbatean Bilbon eta Donostian egingo diren mobilizazioetan parte hartzeko dei egin die herriarrei, 13/13 epaiketa salatzeko, errepresioa behingoz amai dadin exijitzeko eta gatazka politikoari aterabide justu, politiko eta demokratikoa eman dakion.\nEuskal gizarteak aspaldi hartu zuen erabaki bat: bakea eraikitzea eta elkarbizitza demokratikoa eraikitzea. Inork ez du onartuko agertoki hori zapuzterik. Inork ez du onartuko herri hau atzera itzularazterik, askatasuna eta bakea nahi dituelako.\nSortuk larunbatean Bilbon eta Donostian egingo diren mobilizazioetan parte hartzeko dei egin die herriarrei, 13/13 epaiketa salatzeko, errepresioa behingoz amai dadin exijitzeko eta gatazka politikoari aterabide justu, politiko eta demokratikoa eman dakion.


Hamabost kargu leporatzen dizkio Nazioarteko Zigor Auzitegiak, horietako bat, genozidioa - - Berria\nHamabost kargu leporatzen dizkio Nazioarteko Zigor Auzitegiak, horietako bat, genozidioa\nRatko Mladic general ohiari hamabost kargu leporatzen dizkio Nazioarteko Zigor Auzitegiak, horien artean, gerra krimenak. Horietan larriena Srebrenicako 8.000 musulman hiltzeagatik genozidioarenari egin beharko dio aurre (lehen kargua). Srebrenica gune seguru izendatu zuen Nazio Batuen Erakundeak zibilak babesteko, baina soldadu serbiar-bosniarrak sartu zirenean 8.000 gizonezko hil zituzten. Gainera, genozidioan laguntzea ere leporatzen diote (bigarren kargua), ustez berak antolatu eta agindu zuelako Bosniako musulmanen komuniatea deusezteko erasoa. Genoziodio kargua frogatzea dagoen zailenetako bat da, auzipetuaren aldetik borondatea egon zela frogatu behar delako. Beste karguen artean pertsekuzioa (hirugarrena), deuseztatzea eta hilketa (laugarrena, bosgarrena eta seigarrena), deportazioa eta gizatasunaren aurkako ekintzak (zazpigarrena eta zortzigarrena), zibilen artean beldurra sortzeko kanpaina, tratu krudela eta gizatasunik gabekoa eta zibilak erasotzea (bederatzigarrenetik hamalaugarrenera) eta bahiketak (hamabosgarrena) daude. Azken kargu hori 1995eko maiatzean NBEaren 200 soldadu eta behatzaile atxikitzeagatik leporatzen diote.


Cookie politika | Kontseilua\nEz dira birus gaiztoak, Interneten era askotako zerbitzuak emateko funtsezko funtzioa betetzen duten tresnak baizik. Hain zuzen ere, informazioaren gizartearen zerbitzu ezberdinak eskaintzeko eta Erabiltzaileari zerbitzu pertsonalizatuagoa eskaini ahal izateko ezinbesteko tresnak dira. Besteak beste, Erabiltzaile baten ekipoari edo nabigazio-ohiturei buruzko informazioa gordetzea eta eskuratzea ahalbidetzen diote webgune bati. Eskuratzen den informazioaren arabera Erabiltzailearen lehentasunak ezagutzeko eta eskainitako zerbitzua hobetzeko erabil daitezke. Hala, webgunean zein hizkuntzatan nabigatu nahi duzun gogoratzeko, eskatu duzun webgunearen URL helbidea aurrera begira zerrendatuta uzteko, webgunearen funtzionaltasuna optimizatuko duten estatistikak jasotzeko edo zure sare sozialetan gure edukiak partekatzeko balio dute, besteak beste. Esan bezala, informazio hori saioa identifikatzeko soilik jasotzen da, webgunearen azterketa errazteko.\nDomeinua kudeatzen duen entitatearen arabera, bi cookie mota desberdindu daitezke: berezko cookie-ak eta hirugarrenen cookie-ak.\nBigarren sailkapen bat ere erabiltzen da cookie-ak erabiltzailearen nabigatzailean gordeta irauten duten denboraren arabera: saio cookie-ak edo cookie iraunkorrak.\nAzkenik, beste sailkapen bat ematen da cookie-n bitartez jasotako datuen erabileraren helburuaren arabera: cookie teknikoak (aukera ematen dute gure webgunean nabigatzeko eta bertako aukera eta zerbitzuak baliatzeko), pertsonalizatze cookie-ak, analisi cookie-ak (aukera ematen digute webgunearen erabiltzaile-kopurua kuantifikatzeko eta webgunearen erabilerari buruzko estatistikak neurtu eta aztertzeko), publizitate cookie-ak eta jokabidearen araberako publizitate cookie-ak.\nWebguneak GoogleAnalytics erabiltzen du; Google-ek garatutako analisi-zerbitzua da hori eta webgunearen nabigazioaren analisia eta estatistika/neurketa ahalbidetzen du. Zure nabigatzailean zerbitzu honi dagozkion honako cookie-ak ikus ditzakezu funtsean: arestian aipatutako sailkapenaren arabera, berezko cookie-ak, saio cookie-ak eta analisi cookie-ak.\nWeb analitikaren bitartez, webgunean sartzen den erabiltzaile-kopurua, ikusitako orrialde-kopurua, bisiten maiztasuna eta errepikapena, konexio-ordua, iraupena, erabilitako nabigatzailea, zerbitzua ematen duen hornitzailea, hizkuntza, erabilitako terminala eta IP helbidea zein herrialdetakoa den ikus daiteke, erabiltzailearen inguru informatikoaren sistema eragileari buruzko bestelako parametro batzuen artean. Webgune honek zerbitzu hobea eta egokiagoa eskaintzea ahalbidetzen duen informazioa da hori.\nErabiltzaileari jakinarazten zaio Google-k beste batzuei igor diezaiekeela informazio hori, legeak hala eskatzen duenean edo beste horiek Google-ren kontura prozesatzen dutenean informazioa. Google-k ez du erabiltzailearen IP helbidea berak duen beste ezein daturekin lotzen, eta modu guztiz anonimoan egingo du hori beraz, egitekotan.\nCookie-ak ezeztatzeko, honako helbide hauetara jo daiteke:\nSare sozial ezberdinetarako estekak ere egon daitezke: Facebook, Twitter, Google+, Linkedin, e.a. Erregistro soziala erabilita, sare sozialari cookie iraunkorra gordetzea baimentzen diozu. Cookie honek zerbitzuan zure identifikazioa gogoratzen du, askoz azkarragoa izateko sarbidea hurrengo bisitetan.\nNabigatzaile gehienek cookie-ak automatikoki onartzen dituzten arren, nabigatzailearen konfigurazioa aldatu dezakezu zure ekipoan edo ordenagailuan instalatuta dauden cookie-ak baimentzeko, ezagutzeko, blokeatzeko, ezabatzeko edo desaktibatzeko, ordenagailuan instalatuta duzun nabigatzailearen aukeren konfigurazioaren bitartez egin dezakezu. Cookie horiek webgune honek eragindakoak izan litezke edo bestelako jatorria izan dezakete.\nMicrosoft Internet Explorer: Tresnak → Interneteko aukerak → Pribatutasuna → Konfigurazioa.\nFirefox: Tresnak → Aukerak → Pribatutasuna → Cookie-ak.\nGainera, cookie-ei buruz eta haiek ezgaitzeko moduari buruz informazio gehiago nahi baduzu, zure nabigazio-sistemaren arabera, honako esteka hauek kontsulta ditzakezu:\nErabiltzaileak bere nabigazio-sistemako aukera gaitu dezake cookie-ak instalatzea debekatzeko, eta halakoetan, ez da Euskararen Gizarte Erakundeen Kontseiluaren erantzukizuna izango cookie-ak ezgaitzeak webgune honek eskaintzen dituen zerbitzuetako batzuk behar bezala ez jardutea eragiten badu.\nErabiltzaileak ezer egin ezean, eta Euskararen Gizarte Erakundeen Kontseiluak cookie-en erabilerari buruzko informazio hau behin emanda, Erabiltzaileak berak ezgaitzen ez baditu, Google-k datuak tratatzeko baimena ematen duela ulertzen da, ohar honetan jaso den moduan eta bertan jasotzen diren helburuetarako.


Ansio-BECeko Txanogorritxu haureskola\nAnsio-BECeko Txanogorritxu haureskola, non zuen txikiak pozik ikasten haziko dira.\nEusko Jaurlaritzak eskaintzen dituen diru laguntzekin, umeen heziketa gastuei aurre egin ahal izango diezue. Eskolako material erosketak, janaria eta zentroko kuotak ordain daitezke laguntza hauei esker. Ansio-BECako Txanogorritxutik izapideak betetzen lagunduko dizuegu, goza dezazuen.\n285 metro karratu dituen lokal batean kokatuta dago Ansio BECeko (Barakaldo) Txanogorritxu haureskola. Honi esker umeek gune zabaletaz goza dezakete haien zaintzetarako eta klase ezberdinetan bananduta egon ahal izateko.\n75 metro karratuko Kanpo-patio bat dago non umeek jolastu dezakete eroso eta segurtasunez, beti hezitzaileen gainbegiraketaz.\nAnsio-BECako Txanogorritxu Haur Eskoletakoko abantailak:


Irekia Eusko Jaurlaritza - Gobierno Vasco :: Gobernuak Euskadiko Administrazio Orokorrean lau lan-poltsa osatzeko langileak hautatzeko prozesu berria ireki du\nGobernuak Euskadiko Administrazio Orokorrean…\n<img src="https://www.irekia.euskadi.eus/uploads/cover_photos/50613/original/_ANUNCIO-IRAGARKIA__LAN_POLTSAK-BOLSAS_DE_TRABAJO_02-12-2018.jpg" style="max-width:100%" alt="" />\nIbaiondoko adingabeen zentroko hezitzaileen, administrari laguntzailearen, ikuskatzaile estatistikoaren eta elkarrizketak egiteko agenteen kontratazio-poltsak dira\nIzena emateko epea abenduaren 11n itxiko da, eta probak urtarrilean izango dira, Barakaldoko BECen\nAndrés Zearreta Funtzio Publikoko sailburuordeak ziurtatu du lan-poltsak beren lanbide-karrera arlo publikoan garatu nahi duten pertsonentzat enplegu-aukera bat direla, eta, gainera, horien bidez, plantillak gaztetu daitezkeela, pertsona berriei prestakuntza eman eta funtzionarioen belaunaldi-txandakatzea bermatzen dela\nEusko Jaurlaritzak bihar irekiko du, astelehenean, abenduaren 3an, euskal administrazio publikoaren lau lan-poltsatan sartzeko hautaketa-probetan izena emateko epea. Hautaketa-prozesua Herri Arduralaritzaren Euskal Erakundeak - IVAPek egingo du; bere web-orrialdean (www.ivap.euskadi.eus) argitaratu ditu deialdi honen xehetasun guztiak. Gainera, interesdunek aurrez aurre informazio gehiago jaso dezakete, IVAPek Vitoria-Gasteizen, Bilbon, Donostian eta Oñatin dituen bulegoetan.\nEskabideak aurkezteko epea abenduaren 11n itxiko da. Eusko Jaurlaritzak espero du lehen probak 2019ko urtarrilaren erdialdean egin ahal izatea, Barakaldoko BECen, eta lan-poltsak 2019ko martxoaren amaierarako osatuta egotea.\nLau lan-poltsa bakoitzeko langileak hautatzeko honako eskakizun hauek bete beharko dira:\nIbaiondoko adingabeen zentroko hezitzaileak, Zumarragan: interesdunek hezkuntza-eremuko edo irakasle-ikasketen arloko graduak egiaztatu beharko dituzte, eta 1., 2. eta 3. hizkuntza-eskakizunak balioetsiko dira.\nAdministrari laguntzailea: interesdunek Bigarren Hezkuntzako graduatua edo titulu baliokidea eta derrigorrezko 2. hizkuntza-eskakizuna egiaztatu beharko dituzte.\nElkarrizketak egiteko agenteak: interesdunek Bigarren Hezkuntzako graduatua edo titulu baliokidea eta derrigorrezko 2. hizkuntza-eskakizuna egiaztatu beharko dituzte.\nIkuskatzaile estatistikoa: interesdunek Bigarren Hezkuntzako graduatua edo titulu baliokidea eta derrigorrezko 2. hizkuntza-eskakizuna egiaztatu beharko dituzte.\nAndrés Zearreta Funtzio Publikoko sailburuordeak berretsi egin du Eusko Jaurlaritzak enplegu publikoarekin duen konpromisoa, “lan-mota hori, une hauetan, gizartearentzat erakargarria da, enplegu egonkorra eta kalitatekoa delako”.\nHorrela, honako hau nabarmendu du: “lan-poltsen deialdi berri honen helburua bikoitza da: lehenengo eta behin, Euskadiko administrazio orokorreko ordezkapenen bidez herritarrei ematen diegun zerbitzu publikoaren jarraipena bermatzen dugu. Bigarrenik, enplegu-aukera ematen diegu arlo publikoan lanbide-karrera egin nahi duten eta, oraindik, plaza finkoa lortu ez duten pertsonei. Bitarteko langile gisara lan egiteak aukera ematen die lan-eskaintza publikoan balioesten ditugun esperientziaz eta trebetasunez jabetzeko". Gainera, “aldian behin lan-poltsak irekitzean lortuko dugu, pixkanaka, plantillak gaztetzea, pertsona berriak prestatzea eta, horrela, euskal funtzionarioen belaunaldi-txandakatzea bermatzea”.\nAndresZearreta_02-12-2018_e... behera kargatu (1000 KB)\n_ANUNCIO-IRAGARKIA__LAN_POL... 200 KB (jpg)\n_ANUNCIO-IRAGARKIA__LAN_POL... 900 KB (application/pdf)\nGobernuak, aste honetan, Euskadiko Administrazio Orokorrean 5 lan-poltsa osatzeko hautaketa-prozesu berria irekiko du\n9.125 pertsonak eman dute izena Euskadiko Administrazio Orokorreko lau lan-poltsa osatzeko hautaketa-prozesuan\n26/2016 EBAZPENA, irailaren 12koa, Erakunde Harremanetarako sailburuordearena, Polizia eta Larrialdietako Euskal Akademiaren eta Leioako udalaren arteko lankidetza-hitzarmena, tokiko poliziaren oinarrizko eskalako bitarteko agenteentzako lan-poltsa sortzekoa…\n6/2016 EBAZPENA, irailaren 1ekoa, Erakunde Harremanetarako sailburuordearena, Polizia eta Larrialdietako Euskal Akademiaren eta Lezoko Udalaren arteko lankidetza-hitzarmena, tokiko poliziaren oinarrizko eskalako bitarteko agenteentzako lan-poltsa sortzeko…\n114/2017 EBAZPENA, urriaren 16koa, Jaurlaritzaren Idazkaritzako eta Legebiltzarrarekiko Harremanetarako zuzendariarena, zeinaren bidez argitara ematen baita Polizia eta Larrialdietako Euskal Akademiaren eta Derioko Udalaren arteko lankidetza-hitzarmena, tokiko…


EKAITZALDIA: Danona Donea (jaialdi alternatiboa uztailak 13an, Mundaka)\n[ Danona Donea Jaialdi alternatiboaren inguruko irratsaioa eta berari buruzko hitz idatziak ]\nMikro Irekian #11 Danona Donea\nDanona Donea gaur egungo jaialdiek proposatzen duten jai eredua iraultzeko helburuarekin jaio zen. Zulo irekia deitzen den formatua jarraituz modu parte hartzailean eta ez planifikatuan jaia egiteko aukera eskaintzen du proiektu honek. Eremu publikoaren eta guztion diruaren pribatizazioaren aurrean bestelako kontsumo eredu bat aurkezten du Danona Doneak. Gonbidatzen zaitugu datorren uztailaren 13an Mundakako Santa Katalinara hurbiltzen eta jaialdi honetan parte hartzen.\nAurrez Danona Donearekin kontaktuan jarri nahiz izanez gero danona.donea@gmail.com helbidera idatzi eta informazio gehiago behar izanez gero Twitter edo mastodon plataformetara jo.\nDanona Donea alter-jaialdia 2018tik 2019koa: talde-sormen autoeratua\nDanona Donea 2018an egin genuen lehenengoz, danontasuna zaindu, danontasuna\nZelakoa da Danona Donea?\n1. Espazio publikoen danontasuna zaintzeaz ari gara alde batetik. Santa Katalinan,\nMundakako landagunerik ederrenetako batean ematen den Mundaka Festival-ak\ndakarrenagatik : pribatizatze legez kanpokoa eta alde askotako des-eredua.\n2. Jaialdien danontasunaz ari gara: zulo irekia jaialdi modua esperimentatzen dugu.\nEredu horretan, artista/hartzaile polaritate horretan, gunean bildutakoen proposamen\nguztiak ondo etorriak diren biribiltasunera aldatzen dugu, eguneko agenda zuri izanik\nhasieran. Sormen kolektiboa eta bat-batekotasuna, nahastea, sorpresa eta konexio\nsortzaileak erraztuz. Oso pizgarria izan daiteke hori artezalearentzat, eta gure artean urria\neta "berria". Hemen zulo irekiko jaialdi formatoari buruzko ideiak .\n3. Jaialdiak udako patxada, lasaitze eta saretze aldea ere bereizgarri dauka, Mundaka\nitsaso bazterreko herri ederrean aldi gozo bat partekatu nahi dugu etxeko giroan, eta nahi\nduenari bertakoen etxeetan lotarako tokia eskaintzeko keinua horren adierazgarri.\n4. Proposamenak sinpletasuna oinarri-oinarrian du. Hortik\n1. ez elektrizitaterik/mikrorik. Beharrik ere ez, talde txikietan sakabanatzen baikara\n2. ez txoznarik/antolakuntzaren kontsumo eskaintzarik (ekarri norberak nahi\n3. ez eskenategirik (landagune berak ematen ditu txoko eder ugari)\n4. landa ederrok, aurkituko duguna baino ederrago, txukunago utziz\nOso ondo ibili! Laster arte,\ndanona.donea@gmail.com / 638733223 / Twitter/Mastodon: @DanonaDonea\nEtiketak (Etiquetas): -Euskeraz, Alternatiboak, Alternativos, EKAITZALDIA (dena / todo), Festak, Festivales, Fiestas, Jaialdiak\nDanona Donea (jaialdi alternatiboa uztailak 13an, ...


Boluko udal pilotalekua estaltzearen gaineko kontsulta irailaren 23an egingo da | Bergarako Udala\nBoluko udal pilotalekua estaltzearen gaineko kontsulta irailaren 23an egingo da\nBergarako Udala-k Al, 2017-09-11 12:38-n bidalia\nEAJ taldeak udal hauteskundeetako kanpaina aurretik hainbat premia detektatu zituen udalerrian. Horren arabera, prestatu zuen hauteskunde programa eta ekintzen artean Boluko udal pilotalekua estaltzeko asmoa azaldu zuen.\nHala, agintaldi honetan Boluko udal pilotalekua estaltzeko proiektua idazten dabil Udala eta auzotarrekin bi bilera egin ditu hori lantzeko eta alternatibak bilatzeko. Lehenengo bileran denetariko iritziak eta aportazioak jaso ziren eta horren arabera proiektua aberastu da. Prozesuan, proiektuaren kontrako iritziak jaso dira eta baita aldekoak ere, baina ezinezkoa zaio Udalari batak eta besteak neurtzea. Gainera, hainbat auzotarrek esan zuten ez zutela beraien artean eztabaidan aritu nahi. Horregatik, Udalak ondorioztatu zuen onena zela auzotar guztiei galdetzea eta kontsulta loteslea egitea.\nHala, prozesu honetan parte-hartzea bermatu nahi izan da, eta kontsultaren bidez, auzotarren arteko eztabaidak ekiditeko, bizikidetzaren alde egitea.\nHori esanda, galdera hauxe izango da: ‘Bergarako Udalak Bolua auzoko udal pilotalekua estaltzeko egin duen proposamena burutzea nahi duzu?’. Eta galdeketa eguna irailaren 23, larunbata.\nGogora ekarri dira, herritarren aportazioei esker, halako hobekuntzak ondorioztatu direla:\nAuzo osorako ekipamendua izango da.\nErabilera anitza izango du (kirola, aisialdia, kultura…)\nPilota Sekzioak lehentasuna izango du pilotan jokatzeko eta ordutegi zehatza.\nGauez itxia egongo da.\nSoluzio teknikoak ezarriko dira bermatzeko irisgarritasuna, argiteria, soinu murrizketa…\nAurrekontua 150.000 euro izango da, eta gainontzeko lanak 40.000 gutxi gorabehera.\nBukatzeko, alkateak azpimarratu du kontsultan Bolua auzoa osatzen duten lau kaleetako bizilagunek bozkatu ahal izango dutela: Aranerreka, Koldo Eleizalde, Iriburu eta Bolua. Eta galdeketaren emaitza loteslea izango dela\nKontsulta irailaren 23an egingo da 09:00etatik 13:30era eta 16:00etatik 20:00etara BEARTek Bolua auzoan duen lokalean, Bolua kaleko 47an. Hortaz, mahai eta hautesleku bakarra izango da.\nBertan bozkatu ahal izango dute Aranerreka, Koldo Eleizalde, Iriburu eta Bolua kalean erroldatuta dauden 18 urtetik gorako herritarrek 2017ko abuztuaren 1a aurretik kale horietan erroldatuta badaude.\nHorrez gain, aurretiazko bozketa ere egongo da. Hala egin nahi dutenek irailaren 20 izango dute horretarako. 09:00etatik 13:30era eta 16:00etatik 20:00etara Udaletxeko idazkaritzan eman ahal izango dute botoa.\nBozka emateko ezinbestekoa izango da NANa, pasaportea edo gidabaimena eramatea.\nEpe laburrean aipatutako lau kaleetako bizilagunek botuak eta oinarrizko informazioa jasoko dituzte postaz.\nHautes-mahaia osatuko dute mahaiburu batek eta bi mahaikidek. Mahaiburua udal langile bat izango da eta bi mahaikideak bi herritar. Interesatuek izena eman beharko dute irailaren 15 aurretik eta horien artean zozketa egingo da. Baldintzak udal webgunean jarriko dira.


Peruko uholdeek kaltetutakoei laguntza - Bergara - Goiena.eus\nPeruko uholdeek kaltetutakoei laguntza\nMaite Txintxurreta 2017-04-06 17:30\nLuciana Alfaro (laranjaz) kaltetutako gune batean boluntario lanetan\nEl Niño deituriko fenomenoak Perun eragindako kalteak asko eta larriak dira. Iparraldean dagoen Trujillo hiria izan da gunerik kaltetuenetako bat, eta bertan dago Luciana Alfaro bergararra. Bada, kontu korronte bat sortu dute jendeak bere laguntza eman dezan eta Alfarok eta hiriko boluntarioek bideratuko dute laguntza hori.\nEkimen solidario honen bitartez bergararren eta debagoiendarren laguntza eskatu dute Trujillo inguruko kaltetuei laguntzeko. Uholdeek Peru iparraldean 70 hildako eta hainbat desagertu utzi ditu, eta kalte materialak ere handiak izan dira, etxe asko suntsitu edo larriki kaltetu dituzte-eta euriteek.\nHonakoa da diru ekarpenak jasotzeko zabaldu duten Laboral Kutxako kontu zenbakia: ES58-3035-0004-96-0040033064.\nLehen laguntzak iritsi dira\nJasotako laguntzarekin hasiak dira kaltetutakoen eremu batean janaria erosten (arroza, pasta, azukrea, dilistak edota kontserba latak, besteak beste), eta janari hori prestatzeko beharrezko sukaldeko tresnak ere eskuratu dituzte. "Hiru eltze komun ezarri ditugu, hamar egunez 250 pertsonarendako eguneko hiru otordu bermatzea ahalbidetuko dutenak", azaldu du Luciana Alfarok.\nHorrez gain, azaldu du lagun batek duen potzu bati esker ur hornidura ere lortu dutela. Beste lagun batzuek, aldiz, furgoneta laga diete, eta jasotako laguntzarekin erregaia erosten dihardute.


euskoos » Zer da?\nEAEko kostaldeko itsasoaren uneko egoeraren deskribapen zehatza ematea.\nItsasoaren etorkizuneko kondizioen iragarpen jarraituak egitea.\nEuskal kostaldeko erabiltzaileei produktu ozeano-meteorologikoak ematea.\nOzeanoa funtsezko elementua da klimarako —oxigeno-, ur-, elikagai- energia- eta lehengai-iturria da—, eta baliabide bat da turismorako, garraiorako eta merkataritzarako. Gure etorkizuna ozeanoaren egoera onaren mende dago eta hark ondasunak eta zerbitzuak emateko duen gaitasunaren mende. Behaketa-teknologia aurreratuak behar dira itsas ingurunearen erabilerak ezagutu eta haiei buruzko informazioa lortzeko, haren baliabideak ustiatu eta modu jasangarrian kudeatzearren. Muturreko gertakari naturalen iragarpena, itsasoko plangintza espaziala, erreskate-eragiketak eta ekosistemaren eta klimaren modelizazioa ozeanoaren behaketen mende eta ozeanografia operazionaleko sistema eraginkorren mende daude. Horretarako, eskura jarri behar dira goi-kalitate eta -bereizmeneko datuak, hainbat iturritatik etengabe partekatuak Truke horiek nazioarteko zenbait lankidetza-mailatan antolatzen dira.\nAhalegin global baten parte\nGOOS: Global Ocean Observing System: GOOS itsaso eta ozeanoetako aldagaiak behatzeko, analizatzeko eta haien ereduak egiteko sistema global iraunkor bat da, mundu osoan ozeanografia operazionaleko zerbitzuak mantentzeko eratua. GOOSek ozeanoen uneko egoerei buruzko deskribapen zehatzak ematen ditu (baliabide bizidunak kontuan hartuz), itsasoaren etorkizuneko kondizioen iragarpen jarraituak egiten ditu ahalik eta aurrerapen handienarekin, eta klima-aldaketa iragartzeko oinarriak ematen ditu. http://www.ioc-goos.org/\nEuroGOOS: European Global Ocean Observing System: EuroGOOS irabazi-asmorik gabeko nazioarteko erakunde bat da, ozeanografia operazionalarekin konprometitua Europa mailan, GOOS behaketa-sistema globalaren testuinguruan. 1994an sortu zen erakunde informal gisa. 2013ko otsailaz geroztik, irabazi-asmorik gabeko nazioarteko erakunde gisa ezarri zen Belgikan (EuroGOOS AISBL). Hala, eraginkortasuna handitu zuen, eta haren kideek Europako Batzordeko eta Europar Batasuneko beste erakunde batzuetan edo nazioarteko erakundeetan duten ordezkaritza hobetu zuen. http://eurogoos.eu/\nIBIROOS: Ireland-Biscay-Iberia Regional Operational Oceanographic System: Helburu hau du IBI-ROOSek: ozeanografia operazionaleko erakunde bat sortzea, Iberiar penintsulako, Bizkaiko golkoko eta Irlandako itsas eremuaren inguruko herrialdeetako bazkide parte-hartzaileek kudeatua, eta elkarlanean aritzea IBI-ROOS eremurako behaketa-sistema ozeanikoak garatzeko eta ezartzeko, zerbitzu eta produktu operazionalekin. http://www.ibi-roos.eu/\nEuskOOS: Euskadiko Ozeanografia Operazionala Sistema: EuskOOS euskal kostaldeko ozeanografia operazionaleko sistema da, eta Euskalmetek kudeatzen du AZTI zentro teknologikoaren aholkularitzarekin. Hiru helburu ditu:


Arazuriko araztegiko lohiekin saiakuntzak egiteko lursailek 25 urte bete dituzte | Mancomunidad de la Comarca de Pamplona\nArazuriko araztegiko lohiekin saiakuntzak egiteko lursailek 25 urte bete dituzte\nEgindako azterlanek SCPSAko teknikariei, unibertsitateei eta ikerketa zentroei ematen diete informazioa\n1992an, Arazuriko Hondakin Uren Araztegia (HUA) abiarazi eta handik bi urtera, Mankomunitateak saiakuntzak egiteko lursailak jarri zituen martxan instalazioaren beraren lur eremuetan. Hartara, lursail horietan saiakuntza esperimentalak egin izan dira, lohiak zuzenean aplikatzeak lurzoruan eta landare-materialean duen eragina ezagutzeko.\nGogora ekarri behar da Arazuriko HUAn sortutako araztegiko lohiak, behin digeritu eta deshidratatuta, nekazaritzan baliatzen direla. Lohiekin egiten diren saiakuntza esperimentalak Arazuriko HUAn kokatuta dauden lursailetan egiten dira, eta 2 hektareako eremua hartzen dute. Lan horiek egiten hasi zirenetik INTIA institutuaren (Nafarroako Nekazaritzako Industrien Teknologien eta Azpiegituren Institutua) aholkularitza teknikoa eduki da. Eskuratu izan den informazioa baliagarria izan da SCPSAko teknikarientzat, nekazariei aholkularitza emateko, eta unibertsitateen eta ikerketa zentroen azterlanetarako datuak emateko (Nafarroako Unibertsitate Publikoa, Nafarroako Unibertsitatea, INTIA eta NEIKER –Nekazaritza Ikerketa eta Garapenerako Euskal Institutua–, besteak beste).\nIngurumeneko saiakuntzak, agronomikoak eta ekologikoak\nSaiakuntzak egiteko, sail desberdinetan tratamenduak egiten dira lohiarekin eta “sail lekuko” batekin alderatzen dira (sail horretan ez da ez hondakinik ez ongarri kimikorik aplikatzen). Lohiak lurzoruan erabiltzearen eragina ebaluatzeko, hiru saiakuntza mota egiten dira, zehazki: ingurumenekoak, agronomikoak eta ekologikoak.\nIngurumeneko saiakuntzak 1991z geroztik egiten dira, hainbat sailetan hiru lohi dosi desberdin eta hiru maiztasunetan (urtean behin, bi urtean behin eta lau urtean behin) aplikatuta. Hartara, lurzoruan dauden metal astunen kontzentrazioa eta emankortasun parametroak neurtzen dira urtero.\nSaiakuntza agronomikoak 1994az geroztik egiten dira, eta lehorreko eta ureztaketako laborantza estentsibora bideratuta daude. Batez beste bizpahiru urteko iraupena izaten dute eta ongarriek lur landuetan duten eragina aztertzeko bidea ematen dute.\nAzkenik, 2016az geroztik, saiakuntza ekologikoak egiten dira. Mikrobioen biomasa aztertzea ahalbidetzen dute, hau da, lurzoruan dauden mikroorganismoak, materia organikoa deskonposatzearen eta mantenugaiak birziklatzearen arduradunak. Horretarako, lurzoruaren kalitatearen eta osasunaren bioadierazleak aztertzen dira: bakterioak eta onddoak. Halaber, lurzoruaren mikrobio-jarduera aztertzen da: lurzoruan materia organikoa deskonposatzean inplikatuta dagoen jarduera entzimatikoa eta nitrogenoaren eta fosforoaren mineralizazioa, mantenugai horien erabilgarritasuna zehaztuta.\nOngarritzeko baliabide segurua\n25 urtean saiakuntzak egiten aritu eta gero, lurzoruan lohiak erabiltzearen ebaluazioak aukera ematen du produktu hori ongarritzeko baliabide segurua dela esateko; izan ere, behin eta berriz aplikatzeak ez baitakar metal astunen edukiak handitzea izaki bizidunentzako erabilgarri dauden formetan. Beste alde batetik, lohiak materia organiko, nitrogeno eta fosforo dosi handiak ematen ditu, eta, hartara, ongarri kimikoen kantitate nabarmenak ordeztu daitezke eta, horrenbestez, haiek egitearen ondoriozko CO2 igorpenak eta baliabideak aurreztu daitezke. Azkenik, Mankomunitateak egindako saiakuntzek ahalbidetzen dute esatea lohien erabilerak lurzoruaren osasunari ez diola eragiten, hori ikusten baita mikrobioen biomasa handiago batean, eta mantenugaien birziklatzean jardun handian du.\nArazuriko HUAn sortutako araztegiko lohiak, behin digeritu eta deshidratatuta, nekazaritzan erabiltzen dira: gutxi gorabehera haien %80 zuzenean aplikatzen dira, eta gainerako %20a, araztegian jasotako lorezaintzako hondakin berdeekin batera konpost bihurtuta.\n2016an, Mankomunitateak araztegiko lohiekin egiten duen lanak ahalbidetu zuen 33.729 tona biosolido birziklatzea nekazaritzan, modu eraginkorrean eta trazatzeko moduan.\nHartara, sortu ziren lohi digerituen 33.729 tonetatik 27.154 nekazaritzan aplikatu ziren (laboreak, artoa eta ekilorea, nagusiki), Miranda-Argan, Tafallan, Artaxoan, Erriberrin, Izarbeibarren eta Orbaibarren kokatuta dauden 358 sailetakoak diren 1.717 hektareatan. Beste alde batetik, 6.575 tona konposta egiteko erabili ziren, hondakin berdeen 8.568 tonarekin batera. Gainera, adierazi behar da 2016an 4.340 tona konpost merkaturatu zirela, nagusiki, Iruñerriko paisajismo eta lorezaintza arlorako eta aisiako baratzezaintzarako.\nZaldaina Ororbia eta Ibero artean\n2,2 metroko zabalera eta 39ko luzera du egiturak, eta ibai-pasealekua Arazuri eta Ibero artean handitzearen barnean dago


Munduko Osasun Erakundearen irizpideak, ordea, zorrotzagoak dira. Edozein kasu susmagarriren aurrean, testa egiteko eskatu du, hori baita kutsatze katea eteteko modu bakarra.\nOsakidetzak bertan behera utzi ditu programatutako kontsulta eta ebakuntza guztiak\nBasurtuko ospitaleak ukatu egin du koronabirusaren aurkako txertoa emango duela\nKasu larriei eta arrisku handiko pazienteei soilik egingo zaie koronabirusaren proba\nOsakidetzak ohar bat igorri die osasun-arloko profesionalei, hemendik aurrera, COVID-19 gaitza atzemateko probak soilik arnas infekzio akutuko koadroa duten eta ospitaleratuta dauden edo ospitaleratzeko baldintzak betetzen dituzten pazienteei egin diezaieten.\nHalaber, oinarrizko osasun-zerbitzuren bat ematen duten langileei ere egingo zaie proba, baita infekzioa hain larria ez den kasuetan ere. Testuinguru horretan, sintoma arinak dituzten gainerako pertsonei koronabirus proba egiteari utziko diete hemendik aurrera.\nZehazki, koronabirusarekin kutsatutako pazienteen gorakadari aurre egiteko eta zerbitzua berrantolatzeko asmoz Eusko Jaurlaritzako Osasun Sailak eta Osakidetzak adostu duten jarduera-protokolo berrian ezarritako berrantolaketa-neurrietako bat da hori.\nHorrela, koronabirusaren agerraldiak sortutako salbuespen egoerari erantzun "eraginkorragoa" eman nahi dio Jaurlaritzak, eta "kalitatezko osasun arreta bermatu".\nMunduko Osasun Erakundearen (MOE) irizpideak, ordea, zorrotzagoak dira. Edozein kasu susmagarriren aurrean, testa egiteko eskatu dute, hori baita positibo guztiak baieztatu, isolatu eta kutsatze katea eteteko modu bakarra.\nIldo horretatik, koronabirusa duten pertsonen kontaktu sarea ondo aztertzeko eskatu die Tedros Adhanom Ghebreyesus MOEko zuzendari nagusiak nazioarteko agintariei. Zehazki, positibo eman duen edozeinekin kontaktua izan duten pertsona guztiak identifikatzeko eskatu du, sintomak agertu baino bi egun lehenago haiekin topo izan badute testa badaezpada egiteko.\nGainera, MOEko zuzendari nagusiak ohartarazi duenez, koronabirusa gainditu duten gaixoek, sintomak desagertu ondoren ere jendea hainbat egunez kutsatzeko ahalmena dute. Horregatik, sendatu ondoren, isolamendua beste 15 egunez luzatzea gomendatu du MOEk.\nOsakidetzak hartutako beste neurri batzuk\nHalaber, gaur egun bizi dugun egoeraren aurrean, bertan behera utzi dira atzeratu daitezkeen kontsulta presentzial guztiak, betiere osasunarentzat arriskurik ez badakar. Ildo horretatik, paziente onkologikoen kontsultak edo haurdun daudenen jarraipena bermatzen dira.\nOstiralaz geroztik, arnas sintomak dituzten eta arreta medikoa behar duten pertsonentzat erreferentziazko hiru osasun zentro daude Araban: Zabalgana, Salburua eta Lakuabizkarra.\nOraingoz, Bizkaian eta Gipuzkoan sintomak dituzten pertsonek 900 20 30 50 telefonora deitzen jarraitu beharko dute, Araban ezarritako berrantolaketa aipatutako lurraldeetara hedatzen ez den bitartean.\nGainera, Osakidetzak eskualdeko eta egonaldi ertain edo luzeko ospitaleetara joko du ospitaleratze-bolumen handiena duten ospitaleetako pazienteak hartzeko.\nBestalde, Osakidetzako profesional erretiratuak kontratatzeko izapideak amaitu ditu Osasun Sailak, eta azken bi asteotan 18 pertsonarekin indartu du zerbitzua.


Irekia Eusko Jaurlaritza - Gobierno Vasco :: Eusko Jaurlaritzak 4,6 milioi euro emango dizkie Euskadiko saltokiei moderniza daitezen (2012-03-06(e)ko Kointseiluan hartutako erabakia)\nEusko Jaurlaritzak 4,6 milioi euro emango…\nEbazpena, 2012ko martxoaren, Merkataritza eta Turismoko sailburuordearena; honen bidez, merkataritza-ekipamenduak modernizatzeko laguntza-programan ezarritako diru-laguntzak 2012ko ekitaldian emateko deialdia egiten da\nEusko Jaurlaritzak % 11 igo ditu merkataritza modernizatzeko laguntzak, berritu diren saltokien kopuruari dagokionez (3.000tik gora) eta sortu duen eragindako inbertsioari dagokionez (80 milioi eurotik gorakoa 2 urtean) lortutako emaitzengatik.\nEusko Jaurlaritzak Euskadiko merkataritza modernizatzeko laguntzak onartu ditu gaurko Kontseiluan. 4,6 milioi eurotik gorako laguntza horiek % 11 igo dira 2011ko zifren aldean.\nAzken bi urte hauetan Jaurlaritza laguntza horien aldeko apustua egiten ari da, eta oraindik ere eusten zaie lortutako emaitzak apartak direlako; izan ere, deialdi guztiak arrakastaz amaitu dira eta apustu horri esker sektoreko inbertsioa sustatu da, aldi horretan 80 milioi euroko inbertsioa egin baita, zailtasun ekonomikoko garaian gauden arren.\nRenove plan horri jarraiki saltokiei itzuli beharrik gabeko diru-laguntzak ematen zaizkie; zehazkiago, % 15eko diru-laguntzak altzarietan, establezimenduak eraberritzeko obretan, askotariko ekipamenduetan, argiztapenean, errotuluetan eta abarrean egindako inbertsioetarako, eta % 20ko diru-laguntzak ekipo informatikoetan, aplikazioetan edo osagarrietan egindako inbertsioetarako, hurrenez hurren. Ehuneko horiek handiagoak ere izan daitezke baldin eta enpresak Euskadin ugari diren merkataritza-elkarteren bateko kide badira edo kalitate-ziurtagiriren bat lortu baldin badute.\nDiru-laguntza jasotzeko aukera izateko, inbertsioek 600 eurotik gorakoak izan behar dute ekipamendu informatikoei dagokienez edo 2.000,00 eurotik gorakoak gainerako kasuetan; bestalde, establezimendu bakoitzeko lor daitekeen gehieneko diru-laguntza 12.000  izango da.\nPlan hori 2010ean jarri zen abian, 2015erako Merkataritzaren Egokitze Plana onartzean egiaztatu zenean Euskadiko saltokiak, batez beste, zazpi urtean behin eraberritzen zirela. Datu horren berri izatean, batez besteko epe hori murrizteko eraberritze-prozesuei ekiteko laguntzak emateari lehentasuna eman zion Eusko Jaurlaritzak. Bi urte hauetan, programa horri esker 3.000 saltokitik gora modernizatu ahal izan dira, eta jasotako laguntzen % 90 merkataritza-lokala eraberritzera bideratu da.\nEgun bizi dugun egoera ekonomikoa gorabehera, Euskadiko saltokien partaidetza handia izateak, eta iazko emaitzek (horiek erakusten dute merkataritzak eutsi diola enpleguari) adierazten dute Euskadiko saltokiek ahaleginak egiten dituztela beren eskura jartzen diren prozesuetan hobetuz; esate baterako, saltokien kalitatea, berrikuntza eta modernizazioa.


HH5ekoek postalak idatzi eta bidali dituzte - - Karkara.eus\nHH5ekoek postalak idatzi eta bidali dituzte\nORIO HERRI IKASTOLA 2021-03-17 12:29\nHH5eko ikasleak postalak idazten jardun dira egunotan. Familiako edo gertuko norbaiti idatzi diete eta Correoseko bulegora joan dira postalak botatzera.\nPostalak idazteko prozesua oso polita izan dela azaldu digute HH5eko irakasleek. Hasteko, nori idatzi behar zien aukeratu dute. Ondoren, gurasoen laguntzaz, elkarlanean, helbideak ekarri dituzte ikastolara eta postalak idazteari ekin diote. Guztiok alfabeto berdina ez dugula ere konturatu dira helbideak jartzerakoan.\nBehin postalak idatzita, euren postalak zein bide egingo duten ikusteko mapan kokatu dituzte. Batzuk, Oriora bertara iritsiko dira baina beste batzuk oso urrutira ere iritsiko dira postarien laguntzaz! Horretarako, Correosek Orion duen bulegoko postontzira joan dira botatzera.


"Bengalek ez diote batere laguntzen selekzioaren ofizialtasunari", esan dute zaleen lau taldek | Kirola | Berria\n"Bengalek ez diote batere laguntzen selekzioaren ofizialtasunari", esan dute zaleen lau taldek\nHerri Nortek, Indar Gorrik, Mujika taldeak eta Iraultza 1921ek oharra atera dute abenduaren 29ko Euskal Selekzioa-Bolivia partidako gertakariez. Ertzaintza "neurrigabe" oldartu zela salatu dute.\nBengalak abenduaren 29an, Anoeta estadioan. / Gari Garaialde/ARP\n2013ko urtarrilak 8\nHerri Norte (Athletic), Indar Gorri (Osasuna), Mujika taldea (Reala) eta Iraultza 1921 (Alaves) zaleen taldeek ez dute ondo hartu abenduaren 29an Euskal Selekzioa-Bolivia lagunarteko futbol partidan jarraitzaile batzuek Anoeta estadioko harmailetatik bengalak bota izana. "Jakitun gara bengalak jaurti izanak ez diola batere laguntzen gure helburuari —hau da, ofizialtasunari—. Horregatik ez gaude ados horiei eman zitzaien erabilerarekin", esan dute ohar batean. Hurrengo baterako halakorik ez dutela nahi azaldu dute.\nDonostiako partidan eta haren ondoren Ertzaintzak izandako jokabidea ere txarretsi dute. "Ertzaintzaren probokazioak salatu nahi ditugu, hala nola partida aurretik bake giroan egin ziren ekintzetan erakutsi zuen jarrera, zentzurik gabeko identifikazioak eta probokazioak barne. Argi utzi nahi dugu gertakarien jatorria ez zela bengaletan egon, hainbat zalek Ertzaintzaren eskutik jasan zuten bortizkerian baizik".\nHerri Norteren, Indar Gorriren, Mujika taldearen eta Iraultza 1921en arabera, Ertzaintzak "neurrigabe" oldartu ziren, eta, haien ustez, horren froga da hainbat lagun zauritu izana —dozena bat ertzain ere zauritu ziren—. "Harmaila betetzen zuten milaka pertsonen bizia arriskuan jarri zuten [ertzainek]. Tamalez, badirudi Iñigo Cabacas gaztearen hilketatik batzuen jarrera ez dela ezertan aldatu".\nAbenduaren 29an ESAITen ekitaldiek izandako "arrakasta" azpimarratu dute. Haiek, "euskal selekzioaren ofizialtasunaren aldeko konpromiso tinkoa" adierazi dute berriro.


Erakusketa: ‘Estropezuka-A trompicones’ - UPV/EHU\nErakusketa: ‘Estropezuka-A trompicones’ (Erakusketa)\nNoiztik: 2020/09/18, 17:00\nNoiz arte: 2020/11/06, 19:30\nSan Mames zumarkalea, 11.\nOstiralean, irailaren 18an, Aire galerian Arte Ederren Fakultateko Margolaritza saileko irakasle Txus Melendezen artelanekin osatutako ‘Estropezuka-A trompicones’ erakusketa inauguratuko da. Esposizioa ikusgai egongo da, irailaren 18tik azaroaren 6ra, astelehenetik ostiralera, 17:00etatik 19:30etara\nMelendezen dozena bat koadro eta hiru marrazki ikusi ahal izango dira erakusketan. Lanik zaharrenak 1989koak dira eta berrienak aurtengoak.\n“Erakusketa, alde batetik Fito Ramírez-Escudero arduradunaren gonbitea da. Eta baita ere, inoiz norbaitek egin didan hurrengo galderaren erantzuna: eta zuk pintatzen al duzu? Horretarako, 1989tik gaur egun arte, biltegian ditudan ikusi gabeko hainbat lan aukeratu dut eta urteetan zehar egindako ibilbidearen laburpena osatu nahi izan dut. Kanpoan geratu dira, noizbait erakutsitakoak ez ezik, izaeragatik proposatatutako ibilbidearekin bat ez datozenak ere. Bidea, beharbada koherentzia gabekoa da. Saltoka, aurrera egin baino, estropezuka ibili. Aurrera ala atzera jotzen dudan jakin gabe. Izan ere, erakusketa 1989ko koadrotxo batekin hasten da eta erakusketan ikus daitekeen pintatutako azkena, koadro beraren “errepikapena” da”, azaldu du Txus Melendez irakasleak.\nTxus Melendez: 1964an, Bilbon jaioa. UPV/EHUko Arte Ederren fakultateko ikaslea eta 1989. urtetik hona, bertoko irakaslea da. 1986an talde erakusketetan parte hartzen hasi zen. Banakakoak ere egin ditu (azkena Bilboko Imatra espazioan 2009an). Gehienak Euskal Herrian. Azken hamar urteotan ez du erakusketa askorik egin, azkena, Aire galerian antolatutako taldeko erakusketa batetan, koadro pare batekin parte hartu zuen.\nInprimatu Erakusketa: ‘Estropezuka-A trompicones’


Dieta hau dieta begetariano baxuko kaloria da, elikagai egosiaren% 15 eta elikagai gordinen% 85. Horrez gain, dietak osagarri mota guztiak sartu behar ditu entzima, gantzak eta B12 bitaminak erabilita.\nDieta hori George Malkmus apaizak garatu zuen. Ronda-ko maitearen emaztearekin batera, liburu bat idatzi zuten errezeta batzuekin, zeinek asmatu zuten teoria sortu baitzuten. Dietaren izena "Hallelujah Akers" familiako baserriari eman zitzaion. Sortzaileek diotenez, Hallelujah dieta dela Jainkoaren bidea zuzenean heltze ongizatean, bizimodu osasungarria hasteko aukera da eta, gainera, pisu galeraren programa onena da.\nKontsumitu daitezkeen produktuen zerrenda oso mugatua da, baina, funtsean, menuak otordu handiak ditu, hainbat elikagairekin baina kaloria gutxi dituzten elikagaiekin.\nElikadura sistema honen baldintza nagusiak gutxieneko kaloria eta gosea dira.\nDieta gehienak frutak eta barazki zukuak dira. Sacerdote Malkmusek dioenez, nutrizio guztiak lortzeko gure gorputzari aukera ematen dioten zukuak dira. Eta bere liburuan, berak eta bere emazteak esan digute gure digestio sistemak produktuetatik eta zukutik etorritako substantzia beharrezko eta baliagarrien% 35 soilik ateratzen duela:% 92.\nNutrizionista askok kategoria honekin ados ez. Esaten dutenez, zukuak gorputzetik elikagaiak xurgatzeko ez du inolako eraginik, gure sabeleko entzima indartsu baten bidez hornituta baitago, hau da, digestio-prozesuak (xurgapena eta digestioa) arduratzen dira.\nDiet Hallelujahuetuet hogeita hamar minutu egunero ariketa fisikoak eta eguzkiak hartzeko.\nZer da menuan?\nDieta elikagaiak ez dira bereziki desberdinak, oro har, beharrezkoa da frutak, barazkiak, elikagai-gehigarriak eta barazki eta zerealak prozesatutako zenbait barazki lehentasun ematea. Diet Hallelujah-k bi otordu bakarrik eskaintzen ditu, eta benetan jan nahi baduzu, beste bi pintxoak onartzen dira. Bazkalorduan janari triturikoki jan dezakezu. Frutak eguneko menuko bolumen osoaren% 15 okupatu beharko luke.\nZer egin behar luke menuan?\nAnimalien produktuak, animalia jatorria duten produktuak, azukrea eta azukre-xerrak, espeziak (nahiz eta gatz piperrak), kafea, tea, edari energetikoak, kakaoa, alkohola, irina zurituta, limonadak, fruitu lehorrak, edulkoratzaile artifizialak, kafeina eta ontziratutako fruta debekatuta daude.\nBaina hori ez da debekatutako elikagaien zerrenda osoa. Halaber, haragi zopak, gozoki mota guztiak, margarina, arroza, gosari zerealak, barazki kontserbak, fruitu lehorrak eta haziak, elikagai frijituak eta hidrogenatuak daude.\nNutrizionisten ustez, debekatutako elikagaien zerrenda luzea eta dieta bera irauten duen bitartean, gorputzak ez du substantzia baliagarri eta baliagarririk izango.\nThe American Dietetic Association, begetarianoa aholkatzen duena, ohartarazten du dieta hori atxikitzen baduzu, orduan, D bitamina, kaltzioa, iodo, zinka, burdina, B12 bitamina, proteina eta omega-3 arriskua handituko dira. Hori dela eta, dietitiek aholkatzen dute dieta hau eseri aurretik medikuarengana joateko, beraz, zure aukera onetsi zuen eta konbentzitu duzu dieta ondo orekatua eta osasungarria dela.\nJakina, botere sistema honek pisua galtzen lagunduko dizu. Baina zer prezioa lortuko duzu? Kaloria kopuru txikiak ezin du gorputza energia-maila egokiarekin eman, eta produktu asko debekatuta egongo diren bitaminak eta substantzia baliagarriak eta beharrezkoak ez direnez gero.\nHala eta guztiz ere, Hallelujah dietaren sortzaileek diotenez, produktu naturalak bakarrik kontsumitzen badituzte, denboran zehar gorputzak gatza, azukrea, kafeina, irina eta animalia produktuak kontsumitzeko ohitura utziko du eta gaixotasun fisikoen% 90 sendatuko da. Badira "beldurrezko istorioak" ere, janari normalak jaten hasten direnean, goseak eta egarria ezohiko erasoak sentitzen dituzue.\nNutrizionistei eta medikuei buruzko iritzia\nAdituek barazkiak, ale osoa eta fruituak erabiltzea onartzen dute, baina kontuan hartu dieta alde negatiboa: kaloria baxua eta monotonia. Gainera, ez dute Jorge Malkmusen xedapenen onarpena onartzen dieten oinarrian.\nJende askok konbentzitu egiten du elikagai egosiak gordinik baino elikagarri gutxiago dituztela, baina hori ez da egia. Egia esan, tratamendu termikoak tratamendu gastrointestinalean janari xurgapena eta xurgapena hobetu dezake. Elikadura aditu askok eta medikuek defendatzen dute hori. Bere izaeraren arabera, jendeak omnivoroak dira, eta gure gorputza elikagaiak (gantz-azidoak eta proteinak) behar ditu, esate baterako, arrautzak, oilaskoa edo arraina.\nHallelujah dieta kontrajarri da emakumeak, haurren eta helduen artean haurdun dauden eta haurtzaindegietan, desoreka, segurtasunik eza eta klinikoki ez dagoenez. Baina emakumeek ez dute gorputz lerdena baizik.\nGizon Bodybuilding Ariketak\nPisu galera intentsiborako ariketa\nZein simulagailu etxetik aukeratzeko?\nNola hilabete bat etxean prentsa ponpa?\nDenbora luzez egonkortzeko pisua Dukanen dieta lagunduko du\n6 yoga ariketak egiten lagunduko dizute lanean\nNola konbinatu janaria pisu galera izateko?\nOtsailaren 8ko opari originala, nire eskuak nire ama eta amona - paper eta oihaletik - eskola, haurtzaindegia - Opari eder bat martxoaren 8an nire gozokiak eskuak propioa\nHaurtxo bat nola masajea\nPumpkin zopa kuminarekin\nBesteen ardura. Nola defendatu zeure burua?\nAdin psikologikoa, giza garapenaren bizi-ziklo osoa\nNola behar bezala bularra haurtxo bat?\nAlabastroaren propietate sendagarriak eta magikoak\nZer arropa eski estazio batera eramateko\nZer gertatzen da sexu harremanik ez badago?\nArraina, gurina eta kaparrak arrainaren saltsa\nEzkontza estilo greziarrean\nKrema krema krema\nHow to decorate a table for the New Year 2017 Fire Cock by your own hands: 38 photos - How to decorate salads, appetizers, hot and postres


Europan hondakin organikoen %25a bakarrik birziklatzen da\nEuropar Batasuneko 27 estatuetako ordezkariak Bartzelonan elkartu dira bertan ospatzen ari diren bio-hondakinen birziklapenaren gaineko jardunaldien harira.\nEuropako Parlamentuko diputatu den Jose Manuel Fernandes-ek atzo adierazi zuenez, Europan gure hondakin organikoen %25a soilik birziklatzen dugu. Arazoa larria da hondar organikoak ez errekuperatzeak berotegi efektuan duen eragin zuzena kontuan izanez gero: materia organikoa ez errekuperatzea berotegi efektua sortzen duten 4 kausa garrantzitsuenetako bat da.\nAhalik eta materia organiko gehien konpostatzeak onura bat baino gehiago ekarriko dizkigu. Alde batetik, berotegi efektuaren sortzaile diren gas gutxiago isuriko dugu atmosferara eta, bestalde, sortuko den konpostarekin degradatuta dauden lurrak errekuperatu ahalko dira horretarako diru-inbertsiorik egin beharrik gabe.\nHondakinak atez ate biltzen hasita, oiartzuarrok ere gure hondar aletxoa jarriko dugu horren guztiaren alde.\nEtiketa(k): , atez ate, birziklaia, europa, materia organikoa, oiartzun, puerta a puerta


Ottange - Wikipedia, entziklopedia askea.\n49°26′32″N 6°01′06″E / 49.4422°N 6.0183°E / 49.4422; 6.018349°26′32″N 6°01′06″E / 49.4422°N 6.0183°E / 49.4422; 6.0183\nAudun-le-Tiche, Aumetz, Rochonvillers, Tressange, Volmerange-les-Mines eta Nondkeil\n1.581 (%51) 1.462 (%47.2)\nOttange Frantziako udalerri bat da, Mosela departamenduan dagoena, Ekialde Handia eskualdean. 2013an 2685 biztanle zituen.\n2007an Ottange udalerrian erroldatutako biztanleak 2.685 ziren. Familiak 1.176 ziren, horien artean 380 pertsona bakarrekoak ziren (184 bakarrik bizi ziren gizonak eta 196 bakarrik bizi ziren emakumeak), 368 seme-alabarik gabeko familiak ziren, 348 seme-alabak dituzten bikoteak ziren eta 80 seme-alabak dituzten guraso-bakarreko familiak ziren.\n2007an 1.266 etxebizitza zeuden, 1.191 familiaren etxebizitza nagusia ziren, 9 bigarren erresidentzia ziren eta 66 hutsik zeuden. 841 etxeak ziren eta 396 apartamentuak ziren. 1.191 etxebizitza nagusietatik 888 bere jabearen bizilekua ziren, 276 alokairuan okupaturik zeuden eta 27 doan lagata zeuden; 27 etxek gela bat zuten, 84 etxek bi zituzten, 193 etxek hiru zituzten, 343 etxek lau zituzten eta 544 etxek bost zituzten. 797 etxek euren parking plaza propioa zuten azpian. 550 etxetan ibilgailu bat zegoen eta 442 etxetan bat baino gehiago zituzten.\nOttange udalerriko biztanleria-piramidea 2009an .\n2007an lan egiteko adina zuten pertsonak 1.826 ziren, horien artean 1.246 aktiboak ziren eta 580 inaktiboak ziren. 1.246 pertsona aktiboetatik 1.138 lanean zeuden (656 gizon eta 482 emakume) eta 108 langabezian zeuden (54 gizon eta 54 emakume). 580 pertsona inaktiboetatik 144 erretiraturik zeuden, 182 ikasten zeuden eta 254 "bestelako inaktibo" gisa sailkaturik zeuden.\n2009an Ottange udalerrian 1.045 unitate fiskal zeuden, 2.257 pertsonek osaturik. Pertsona bakoitzeko diru-sarrera fiskalaren mediana urteko 17.277 euro zen.\n2007an zeuden 49 komertzioetatik, 2 erauzte enpresak ziren, 5 janari enpresak ziren, 4 bestelako produktu industrialen fabrikazioko enpresak ziren, 5 eraikuntza enpresak ziren, 5 ibilgailuen saltze eta konpontze enpresak ziren, 2 garraio enpresak ziren, 8 ostalaritza eta jatetxe enpresak ziren, 1 informazio eta komunikazio enpresa zen, 2 finantziazio enpresak ziren, 3 higiezinen enpresak ziren, 1 zerbitzu enpresa zen, 5 administrazio publikoko enpresak ziren eta 6 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 17 zerbitzu publikoetatik, 1 jendarmeria zen, 1 posta bulegoa, 2 banku bulegoak, 1 funeraria, 1 ibilgailuen konpontzeko eta nekazaritza tresnetako lantokia, 2 margolariak, 2 zurginak, 3 ile apaindegiak, 2 jatetxeak eta 2 apaindegiak.\n2009an zeuden 6 establezimendu komertzialetatik, 1 supermerkatu zen, 1 brikolaje denda handia zen eta 4 okindegiak ziren.\n2000. urtean Ottange udalerrian 4 nekazaritza-ustiategi zeuden.\n2009an haur-eskola 1 eta 2 lehen-hezkuntzako eskola zegoen. Ottange udalerrian1 hezkuntza orokorreko lizeoa eta 1lizeo teknologikoaHezkuntza orokorreko lizeoetan 122 ikasle zeuden eta lizeo teknologikoetan 271.\nVolmerange-les-Mines (4,7 km)\nEscherange (4,8 km)\nAudun-le-Tiche (5,5 km)\nAumetz (6,0 km)\nBNF: 15266032h (data)


Midi d'Ossau-ko zeharkaldia Peyreget ertzetik | Capra Alpina\nMidi d'Ossau-ko zeharkaldia Peyreget ertzetik\nPiriniotako edozein bazterretik beti bakarrik ikusten den mendia da Midi d’Ossau, zerura zuzentzen diren bere bi tontorrekin. Bietatik txikiena da askotan baztertuena. Egin genuen jarduerarekin bi tontorrak zeharkatu genituen, Peyreget izena duen ertzetik igoz, ertz beraren hasieratik gertu dagoen mendiaren izena hartzen duelarik, eta Fourche lepoa gurutzatuz azken horma bertikala gaindituz tontorrera heltzeko.\nAnéou-ko parking-ean utzi genuen kotxea eta bide normaletik ekin genion, Pombieko aterpetxera iritsi arte (1h 15m.). Hemen lakua eskuinean utzi eta Peyregeteko lepora iritsi ginen (2h).\nBelarrezko aldapa zuzenean igo genuen, bidea oztopatzen zigun horma batekin topo egin arte. Eskuinerantz inguratu genuen hito erraldoi bat ikusi arte. Honek, Fourche kanaleruntz jetsi behar genuela adierazten gintuen. Elur apurrak zeudenez (eta elurretako materialik ez genuenez), ertzetik jarraitzea erabaki genuen. Bertatik igotzeko bloke handi eta sendo batzuetatik eskalatu beharrean aurkitu ginen (III+). Une batean ez ginela bide zuzenetik etorri ohartu ginen, pausu zailen batekin topatu baikinen. Hemen soka ateratzea erabakitzen dugu. Tximinia moduko pausu arraroa igo genuen (IV+) nahiko seguru flotante txarrekin. Ertzetik jarraitu genuen (III) orratzaren tontorrera iritsi arte (3h 30m). Dudarik gabe bide normala ez zen leku bakarti hartara ez ginen iritsi ginen lehenak izan, 20 bat metroko rappela egiteko zintak jarrita baitzeuden. Hirutatik bi nahiko gaizki zaudenez, gure bat jarri genuen.\nBerriz markatutako bidea aurkitu genuen. Antza, ertz honetatik igotzeko bide bat baino gehiago daude. Hala ere, nik uste gomendagarriena Fourche kanaletik gertuen joatea dela. Eta horrelaxe egin genuen jarraian. Hemendik, hitoak jarraitzea besterik ez genuen izan (I-II).\nGendarmeen eremua sahiestu ondoren, berriz ertza heldu genuen. Espoloi batek (II+) bestaldean geratzen den kanal batean uzten gaitu. Honen amaierararte iristean, 10 metro jetsi eta bide normaleko pausurik zailenean sartzen gara: tximinia nahiko bertikal bat (III+). Ez genuen soka jarri igotzeko.\nAzken horma igotzea besterik ez dugu (II+) tontorrera iritsi baino lehen. Bost ordutan Petit Pic zapaltzen dugu lehen aldiz. Hemendik, tontor handian jendea nabaritzen dugu. Parez pare dugun hormak beldurra eman du, baina perspektiba kontua da, hormaren behekaldetik guztiz kontrakoa sentiarazten baitu.\nKanal batetik jetsi ginen Fourcheruntz, baina iritsi baino lehen, 60 metroko rappel bat egin beharrean aurkitu ginen (30 metroko bitan ere egin daiteke, bilkune sendoak baitaude). 10 bat minutu goruntz egin harrikari batetik, iltze batzuk ikusiko ditugun plaka liso batera heldu arte. Soka atera genuen, prebentzioz, beharrez baino gehiago. Pausua uste baino errazagoa zen (III). Ezkerrerunzko trabesia egin ondoren, eskuinera biratu eta tximinia batetik egin genuen gora (III+). Zuzena izan ez bazen ere, batez ere sokaren osasunarentzako, dena luze batean egin genuen (60 metro).\nBalkoi eroso batean jaso genuen soka. Tximinia eta kanal ezberdinetatik hitoak jarraituz (ez du galtzeko arriskurik), beti ere bide logikoa hartuz, pausu delikaturen bat edo beste pasatzea tokatzen zaigu oraindik (II-III). Ibilbide zoragarri honen ostean, Midi d’Ossauko tontorrera iristen gara azkenik (7h).\nIbilbidea: Midi d`Ossau Peyreget Ertza\nKategoria : Ertza\nIristeko denbora:2 ordu Peyreget lepora\nNola iritsi:Portalet mendatetik km bat jetxita dagoen Aneou parkingetik hasiko da ibilibidea.\nIgotzeko denbora:5h tontor nagusira lepotik\nJeisteko denbora:2h 30m.\nMateriala:Zintak, friend-ak eta fisureroak.\nMidi d`Ossau- Ossau\nPetit Pic du Midi d`Ossau- Ossau


Urkulluk dekretu bat onartuko du neurriak alarma egoerarik gabe ere mantentzeko | Gizartea | Berria\nUrkulluk dekretu bat onartuko du neurriak alarma egoerarik gabe ere mantentzeko\nEusko Jaurlaritzako lehendakariak ostiralean onartuko du dekretua, eta egungo arauak mantentzeko balioko du. Astelehenean jarriko da indarrean.\nIñigo Urkullu, gaur goizean, Eroskiren plataforma berriaren inaugurazioan, Gasteizen. David Aguilar / EFE Tamaina handiagoan ikusi\nNeurri murriztaileak bere hartan utziko ditu Eusko Jaurlaritzak. Espainiako Gobernuak, ondo bidean, maiatzaren 9an indargabetuko du alarma egoera, eta Jaurlaritza hasia da alarma egoerarik gabeko egoerarako prestatzen: Iñigo Urkullu lehendakariak gaur kazetariei egin dizkien adierazpenetan esan duenez, ostiralean onartuko dute neurriak egoera berrira moldatzeko balioko duen dekretua.\nUrkulluren arabera, dekretuak egun indarrean dauden arauak mantentzeko balioko du, «betiere Jaurlaritzak dituen gaitasunen barruan». Argi utzi du neurriak ezin direla leundu, ez bada behintzat aldaketa handirik gertatzen pandemiaren bilakaeran.\nDena den, Urkulluk berriro eskatu dio Madrili alarma egoera luzatzeko. Esan du oraindik badirela egun batzuk igandea iritsi arte, eta baduela itxaropena Sanchezen gobernuak jarrera aldatuko duela. Alarma egoerak sei hilabete daramatza indarrean.\nJaurlaritzak egungo neurriak mantentzen baditu, litekeena da haien legezkotasuna auzitegietan erabakitzea. Izan ere, alarma egoerari esker, oinarrizko askatasunak murrizten dituzten neurri batzuk daude orain indarrean: besteak beste, etxeratze agindua, joan-etorrien debekua eta elkartzeko debekua. Alarma egoeraren legezko babesik gabe, ikusteko dago Jaurlaritzak debeku horiek mantendu ahalko dituen ala ez.\nUrkulluk ez du horren inguruko adierazpenik egin nahi izan, baina gogorarazi du iazko urrian ere —alarma egoera indarrean sartu aurretik— EAEko Justizia Auzitegi Nagusiak debekatu zuela gehienez ere sei lagun bil zitezkeela zioen araua.